Pandangan Kalendar Ekonomi Mingguan 12 – 16 Okt 2015

Dollar Amerika Syarikat dan Yen Jepun berada di belakang dalam seminggu yang menyaksikan pasaran yang berselera untuk risiko. Data inflasi AS dan UK, data pekerjaan Australia dan UK, serta jualan runcit dan sentimen pengguna Amerika Syarikat adalah tonggak berita ekonomi yang bakal menggerakkan pasaran minggu ini.
Sedikit ulasan minggu lepas:
FOMC mengeluarkan minit mesyuarat penting bagi bulan September, di mana ahli-ahli majlis membuat keputusan untuk mengekalkan kadar dana Federal Reserve. Pembuat dasar mengakui bahawa pasaran buruh telah meningkat sepanjang tahun ini, semakin hampir kepada anggaran yang disasarkan bagi jangka panjang. Mengenai inflasi, ahli FOMC menyatakan bahawa inflasi yang rendah akan bertambah baik dalam tempoh terdekat, dan akan kembali ke tahap normal dalam jangka masa sederhana.
Pengerusi Federal Reserve Janet Yellen berkata Feds telah memutuskan untuk menahan kenaikan kadar pada bulan September, tetapi menjangka langkah itu akan berakhir tahun ini. Di pasaran lain, kenaikan harga komoditi pasti membantu mata wang komoditi bersinar, dengan minyak yang menolak loonie kepada paras lebih tinggi, tembaga membantu Aussie dan susu pula membantu kiwi. Euro akhirnya menyertai kenaikan tersebut dan mengatasi rintangan ‘downtrend’.
Berikut adalah agenda utama dalam kalendar Forex minggu ini:
Jom kita lihat:
Selasa, 4:30 Petang
Data Inflasi UK:  Inflasi di UK jatuh kembali ke 0% pada bulan Ogos disebabkan oleh kenaikan yang lebih kecil dalam harga pakaian, dan harga bahan api yang lebih murah. Harga minyak mentah turun kepada paras enam setengah tahun terendah sekitar $42.50 setong. Sementara itu inflasi teras lemah kepada 1.0%, tidak meninggalkan sebarang ruang untuk kenaikan kadar pada masa akan datang. Penganalisis menjangkakan Bank of England akan mula menaikkan kadar pada suku pertama tahun 2016. Kadar inflasi dijangka kekal mendatar masa ini.
Selasa, 5:00 Petang
ZEW Sentimen Ekonomi Jerman: Sentimen ekonomi Jerman menjunam pada September kepada paras terendah dalam tempoh 10 bulan, di tengah-tengah kebimbangan yang semakin meningkat terhadap prospek pertumbuhan ekonomi dalam negara yang sedang pesat membangun, terutama China. Indeks jatuh untuk bulan keenam berturut-turut, kepada 12.1 pada September daripada 25.0 pada bulan Ogos. Ahli ekonomi meramalkan penurunan kepada 18.3. Keadaan semasa kekal positif, meningkat kepada 67.5 daripada 54.7, pada bulan sebelumnya. Penganalisis meramalkan sentimen ekonomi akan menurun lagi kepada 6.8 pada bulan Oktober.
Rabu, 4:30 Petang
Data Pekerjaan UK:  Bilangan orang yang menuntut bantuan pengangguran meningkat sebanyak 1,200 pada bulan Ogos. Kadar pemohon bantuan kekal tidak berubah pada 2.3% – kadar terendah sejak Februari 1975. Upah terus meningkat, dengan gaji tidak termasuk bonus meningkat sebanyak 2.9% dan, gaji termasuk bonus juga melebihi anggaran, meningkat sebanyak 2.9%. Angka yang memberangsangkan ini boleh mendorong Bank of England untuk menaikkan kadar pada suku pertama tahun 2016. Bilangan penganggur baru dijangka merosot sebanyak 2,300
 Rabu, 8:30 Malam
 Jualan Runcit AS:  Jualan runcit di Amerika Syarikat meningkat 0.2% pada bulan Ogos diikuti kenaikan selepas semakan semula sebanyak 0.7% pada bulan Julai. Ahli ekonomi meramalkan kenaikan 0.3%. Walau bagaimanapun, ditengah-tengah kegawatan pasaran saham, pengguna terus membelanjakan penjimatan daripada harga tenaga yang murah. Tambahan pula, peningkatan yang berterusan dalam pasaran pekerjaan, termasuk kenaikan gaji juga, telah meningkatkan perbelanjaan isi rumah. Jualan runcit tidak termasuk kereta meningkat 0.1% pada bulan Ogos selepas mara 0.6% pada bulan sebelumnya. Penganalisis menjangkakan kenaikan 0.2%. Jualan runcit dijangka meningkat 0.2% manakala jualan teras diramalkan merosot sebanyak 0.1%.
PPI AS:  Harga pengeluar AS tidak berubah pada bulan Ogos, menunjukkan tekanan inflasi yang lemah. Pakar ekonomi menjangkakan bacaan negatif 0.1%. Bacaan ini adalah selepas kenaikan 0.2% pada bulan Julai. Harga minyak mentah yang lebih rendah terus memberi tekanan kepada harga pengeluar. Dalam tempoh 12 bulan hingga Ogos, PPI menurun 0.8% selepas penurunan yang sama pada bulan Julai. Ia adalah penurunan 12 bulan berturut-turut yang ketujuh dalam indeks. Harga pengeluar dijangka merosot sebanyak 0.2% pada bulan September.
Khamis, 8:30 Pagi
Data pekerjaan Australia: Ekonomi Australia menambah 17,400 pekerjaan baru pada bulan Ogos, melebihi ramalan pertambahan sebanyak 5,200. Pekerjaan yang menambah itu mengurangkan bilangan penganggur sebanyak 14,400. Walaupun turun naik bulan demi bulan, tambahan sebanyak 60 ribu jawatan telah didaftarkan dalam tempoh tiga bulan lepas; sekaligus menunjukkan trend pertumbuhan dalam pasaran buruh Australia. Pasaran kerja Australia dijangka menambah 7,200 jawatan, manakala kadar pengangguran dijangka kekal pada 6.2%.
Khamis, 8:30 Malam
Data Inflasi AS:  Tekanan inflasi AS kekal rendah, jatuh sedikit lebih daripada yang dijangkakan pada bulan Ogos. Indeks harga pengguna menguncup 0.1% berikutan kenaikan Julai lalu sebanyak 0.1%. Penganalisis menjangka bacaan yang tidak berubah. Pada asas tahunan, inflasi kekal positif, meningkat 0.2%, seperti dalam bulan sebelumnya. Kejatuhan harga tenaga terus menerajui data inflasi yang lemah. Sementara itu, CPI tidak termasuk harga tenaga dan makanan, meningkat 0.1%, selepas kenaikan Julai lalu sebanyak 0.1%, sejajar dengan ramalan pasaran.
Tuntutan Pengangguran AS:  Bilangan rakyat Amerika yang memfailkan permohonan awal untuk bantuan pengangguran, merosot lebih daripada yang dijangkakan minggu lalu, mencapai 263 ribu – berhampiran paras 42 tahun terendah. Penurunan 13 ribu menyediakan tanda positif untuk pasaran buruh selepas angka gaji suram yang dicatatkan pada minggu sebelumnya. Ia juga adalah minggu ke 31 berturut-turut yang kekal di bawah ambang 300 ribu; sekaligus menunjukkan pasaran buruh yang kuat. Purata bergerak tuntutan bagi empat minggu, menurun 3 ribu menjadikannya 267,500. Jumlah tuntutan pengangguran AS dijangka mencecah 269 ribu pada minggu ini.
Khamis, 10:00 Malam
Indeks Philly Fed Manufacturing AS:  Aktiviti perniagaan dalam sektor pembuatan di kawasan Philadelphia, hilang momentum pada bulan September, jatuh ke dalam wilayah negatif, mencapai -6. Bacaan adalah jauh lebih teruk daripada jangkaan awal dan datang selepas bacaan 8.3 pada bulan Ogos. Walaupun angka itu suram, indeks bagi pesanan baru meningkat kepada 9.4 daripada bacaan 5.8 pada sebelumnya dan indeks pekerjaan meningkat kepada 10.2, dari bacaan 5.3 pada Ogos lalu. Ahli ekonomi percaya bacaan September telah didorong oleh sentimen yang menunjukkan gangguan sementara. Indeks Philly Fed Manufacturing dijangka mencapai -1.8 pada bulan Oktober.
Jumaat, 10:00 Malam
UoM Sentimen Pengguna AS:  Sentimen pengguna AS menjunam kepada 87.2 pada September selepas 91.9 pada bulan sebelumnya. Ini adalah bacaan yang paling rendah dalam setahun, menunjukkan pertumbuhan ekonomi dan inflasi yang sederhana. Pertumbuhan di luar negara yang lebih lemah dijangka akan memberi kesan kepada ekonomi Amerika Syarikat. Keadaan semasa serta prospek masa depan juga telah merosot. Namun, sentimen pengguna menurut kajian University of Michigan dijangka bertambah baik pada bulan Oktober dengan jangkaan 88.8.
** Semua masa dalam waktu Malaysia dan yang sewaktu dengannya GMT +8


USDJPY Terus Jatuh Selepas FOMC

Dolar lemah pada pasaran Asia hari ini selepas minit meyuarat FOMC masih berdebat tetang kenaikan kadar faedah tahun ini.
Indeks dolar US yang mengukur kekuatan greenback berbanding enam matawang utama yang lain, jatuh 0.36% pada sesi lepas kepada 93.41 dan semakin susut 0.04% kepada 93.37 setakat jam 9.20 pagi.

Pasangan matawang USD/JPY berubah arah dan teruskan penurunan sebanyak 0.28% kepada 109.88, manakala AUD/USD didagangkan pada 0.7926 meningkat 0.01%
 Laporan imbangan dagangan Jepun bagi bulan Julai menunjukkan lebihan ¥392 billion dengan peningkatan import kepada 16% dan export 13.6%. Sementara itu, Australia dijangka akan melaporkan penambahan 20,000 pekerjaan dan kadar pegangguran kekal di paras 5.6% pada jam 9.30 pagi nanti.
Semalam dolar telah menghampiri paras tertinggi tiga minggu lalu, selepas data-data ekonomi yang lepas menunjukkan peningkatan pada perkembangan ekonomi US, menguatkan jangkaan untuk kenaikan kadar kali ke tiga tahun ini.
Namun begitu, keraguan mula timbul selepas minit mesyuarat FOMC melaporkan perdebatan antara ahli yang menyokong untuk kadar faedah kekal kerana keadaan inflasi atau dinaikkan kerana bimbang risiko yang berlaku jika peningkatan terus ditangguhkan.
Perdebatan ini muncul selepas minit mesyuarat FOMC bulan Julai dibentangkan, apabila penggubal polisi bank pusat mengundi untuk kekalkan sasaran kadar faedah antara 1 hingga 1.25 peratus. Secara keseluruhannya, jangkaan untuk the Fed capai sasaran 2% masih belum jelas.


Analisis GOLD – Pergerakan Bearish Emas Terus Bersambung Pada Awal Minggu Ini

Minggu lalu menyaksikan paparan corak pergerakan bearish buat dagangan emas selepas gagal mengekalkan prestasi cemerlang pada kenaikan minggu sebelumnya.
Pada carta harga XAU/USD yang mengukur nilai emas berbanding US dolar telah menyaksikan tekanan bagi komoditi berharga tersebut selepas harga gagal mencapai paras sasaran 2000.00.
Sedikit sahaja lagi peningkatan akan menyaksikan harga menyentuh paras 2000.00, namun harga telah mula membuat penurunan sejak awal minggu lalu sehingga ke paras terendah dicatatkan pada penutupan mingguan sekitar 1927.00.
Ini telah mengundang kekecewaan para pelabur emas yang terpaksa akur menjangkakan penyusutan lebih parah untuk emas pada minggu ini.
US dolar dijangka akan terus memberi tekanan buat nilai emas semasa susulan komen positif Pengerusi Federal Reserve (Fed) Jerome Powell untuk kenaikan kadar faedah yang lebih agresif pada mesyuarat bulan hadapan.
Pergerakan harga emas kekal bearish bergerak di bawah paras halangan Moving Average 50 (MA50) pada rangka masa 1 jam sejak minggu lalu lagi.
Bersambung di awal minggu ini, harga dilihat masih meneruskan penurunan ke paras sekitar 1915.00 memasuki dagangan sesi Eropah.
 Penurunan lanjut harga dijangka akan menuju ke paras tumpuan 1900.00 selepas harga kekal berada di atas zon tersebut untuk 9 minggu.
Sekiranya kejatuhan harga emas berterusan dan melepasi zon tersebut, penurunan seterusnya dilihat akan menguji zon 1870.00.
Namun jika harga emas berjaya melonjak, rintangan awal buat harga dilihat pada zon 1950.00 sebelum kenaikan yang melepasi halangan MA50 akan memberi petunjuk positif untuk lonjakan semula emas.
Seterusnya, pelabur akan kembali meletakkan sasaran kenaikan harga ke paras ketinggian 2000.00 semula untuk menebus kekecewaan pada minggu lalu.
Lihat carta harga XAU/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK DI SINI – MULA TRADE SEKARANG


Fed Tepati Jangkaan Pasaran, Turunkan Kadar Faedah Sebanyak 0.25%!

Rizab Persekutuan AS (Fed) menepati jangkaan pasaran dengan memotong kadar faedah buat kali ketiga pada tahun ini untuk membantu pertumbuhan ekonomi AS, namun begitu Fed memberi isyarat bahawa tidak akan ada pengurangan yang selanjutnya selepas ini melainkan jika ekonomi bertambah buruk.
Menurut kenyataan Pengerusi Fed Jerome Powell, walaupun dengan kebimbangan terhadap perang perdagangan antara AS-China dan ketidakpastian Brexit telah memberi kesan kepada pelaburan perniagaan dan menjejaskan pengeluaran, ekonomi AS kekal berdaya tahan dan dasar monetari kini di tempat yang baik.
Sehubungan itu, langkah pelonggaran yang diambil ini adalah untuk membantu mengekalkan ekonomi AS dalam menghadapi perkembangan global dan menyediakan beberapa jaminan terhadap risiko yang berterusan.
Fed menurunkan kadar faedah sebanyak 25 mata asas kepada julat sasaran antara 1.50% dan 1.75%, seperti yang dijangkakan.
 Matawang dolar Amerika yang pada mulanya melonjak sehingga mencapai paras tertinggi pada 109.28 berbanding yen sebelum kembali jatuh. Indeks dolar yang mengukur greenback berbanding enam matawang utama lain juga susut selepas meningkat sehingga 98.0 sejurus pengumuman pengurangan kadar diumumkan.
Dolar USD terus menerima tekanan berikutan harapan untuk melihat kedua-dua ekonomi gergasi menandatangani perjanjian perdagangan fasa pertama pudar selepas Presiden Chile mengumumkan pembatalan sidang kemuncak APEC yang dikatakan akan menjadi tempat memeterai perjanjian itu.
Sementara itu, data pertumbuhan ekonomi (GDP) AS pada suku ketiga 2019 tanpa dijangka lebih kukuh dengan berkembang kepada 1.9%, didorong oleh sektor perumahan yang kukuh dan perbelanjaan pengguna yang baik.
Selain itu, penambahan pekerjaan dalam sektor swasta juga meningkat menunjukkan pengangguran yang berkurang. Pembacaan ini akan diteliti sebagai petunjuk oleh pelabur kepada prospek ekonomi menjelang laporan pekerjaan NFP pada Jumaat ini.


Analisis GOLD – Petanda Emas Nak Jatuh Lebih Rendah Buat Pelabur Makin Cuak

Emas bergerak suram di pembukaan sesi dagangan Asia pagi ini (Rabu) selepas pergerakan mendatar sepanjang Selasa semalam ekoran pelabur menjangkakan Federal Reserve (Fed) bakal meneruskan kenaikan kadar faedah yang agresif pada mesyuarat September.
Walaupun dilihat terdapat tanda-tanda inflasi yang bakal mereda dan pertumbuhan yang perlahan, Presiden Fed Richmond Thomas Barkin menyatakan bahawa Fed perlu untuk mengawal kenaikan agresif sehingga inflasi jatuh secara berterusan dalam julat sasaran bagi tempoh yang ketara.
Pelabur ini sedang menantikan terbitan data jualan runcit Amerika Syarikat (AS) yang diramalkan mengucup sedikit pada bulan Julai dan terbitan laporan minit mesyuarat FOMC pada awal pagi Khamis yang bakal memberikan petunjuk baharu untuk kenaikan kadar faedah seterusnya.
Menilai pergerakan harga pada carta XAU/USD yang mengukur nilai emas berbanding US dolar, harga dilihat menunjukkan corak yang lebih mendatar pada Selasa semalam berbanding terjunan yang dipaparkan di awal minggu.
Setakat sesi New York semalam, harga berlegar di sekitar paras 1772.00 yang menjadi paras terendah emas untuk minggu ini dengan pelabur masih menilai isyarat bearish buat pergerakan emas yang berada di bawah paras halangan Moving Average 50 (MA50) pada rangka masa 1 jam di carta XAU/USD tersebut.
Bersambung pada sesi dagangan Asia pagi ini (Rabu), sedikit lonjakan harga dipaparkan menguji paras halangan MA50 tersebut sebelum mula berundur semula membuat penurunan di sesi Eropah.
 Penurunan harga jika berterusan akan mencatatkan paras terendah mingguan terbaru lagi dengan jangkaan untuk menuju ke zon support harga pada 1760.00.
Untuk penurunan lebih rendah bagi harga melanjutkan pergerakan pada trend bearish, melepasi zon 1760.00 seterusnya akan mendorong harga menuju pula ke zon RBS (resistance become support) 1740.00 sebelum sasaran berikutnya adalah pada paras tumpuan 1720.00.
Sebaliknya jika harga berjaya paparkan lantunan semula dan melepasi halangan MA50, kenaikan lebih tinggi akan kembali mensasarkan semula pada zon rintangan 1800.00.
Lihat gambar carta harga XAU/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK DI SINI – MULA TRADE SEKARANG


PREVIEW News Besar Non-Farm Payroll (NFP) Pukul 8.30 Malam Ini!

US dolar masih lagi kukuh setakat ini menjelang pengumuman data pekerjaan Amerika Syarikat atau lebih dikenali sebagai NFP (non-farm payroll). Pengukuhan US dolar sejak Khamis banyak disokong oleh komen ahli The Fed iaitu Fed Harker yang masih melihat satu lagi kenaikan kadar faedah tahun ini dan tiga kali kenaikan tahun depan.
Ada tiga data pekerjaan yang akan dikeluarkan pada malam ini iaitu Average hourly earnings (kadar gaji), Non-Farm employment change (perubahan jumlah pekerjaan) dan Unemployment rate (kadar pengangguran).
Berikut merupakan jangkaan pasaran bagi data-data kali ini:

Average hourly earnings dijangka meningkat kepada 0.3% berbanding dengan data sebelum ini hanya naik 0.1%
Hanya 82,000 pekerjaan dijangka akan bertambah dalam ekonomi untuk bulan lalu berbanding 156,000 yang dicatat pada bulan sebelumnya.
Kadar pengangguran dijangka kekal di paras 4.4%.

Jadi, apa agaknya data sebenar malam ini?
Ada beberapa petunjuk yang kita boleh lihat malam ini sebagai gambaran kepada data sebenar ketiga-tiga data pekerjaan malam ini. Antaranya adalah:
ISM manufacturing PMI
Data ini lebih mudah disebut sebagai indeks sektor pembuatan Amerika Syarikat yang mengukur aktiviti ekonomi dalam sektor pembuatan US. Data ini merekod bacaan positif untuk bulan lalu dengan bacaan 60.8 berbanding jangkaan 57.9. Hal ini menunjukkan sektor pembuatan yang terus berkembang positif pada September. Bacaan komponen dalam indeks ini yang perlu diberi perhatian adalah indeks pekerjaan (employment index) yang turut meningkat kepada 60.3 berbanding jangkaan 58.0.
ISM non-manufacturing PMI
Ini adalah indeks sektor perkhidmatan di Amerika Syarikat yang mewakili sejumlah besar aktiviti ekonomi secara keseluruhan di negara ini. Oleh itu, data ini lebih penting berbanding dengan data ISM manufacturing PMI. Data sektor perkhidmatan juga merekod kenaikan positif kepada 59.8 berbanding jangkaan 55.5. Indeks pekerjaan iaitu salah satu daripada komponen yang dikira dalam indeks ISM non-manufacturing PMI turut meningkat kepada 56.8 berbanding jangkaan 56.2.
 ADP-NFP
ADP non-farm payroll ialah data yang menunjukkan perubahan tenaga kerja dalam negara US yang hanya melibatkan sektor swasta. Data ini dikeluarkan oleh ADP (Automatic Data Processing, Inc). Manakala data NFP malam ini dikeluarkan sendiri oleh Jabatan Buruh US yang mengira perubahan tenaga kerja dalam sektor kerajaan dan swasta.
Data ADP yang dikeluarkan pada Rabu merekodkan kenaikan 135,000 pekerjaan berbanding sebelum ini 228,000 tetapi melebihi sedikit daripada jangkaan. Walaupun data ini positif, tetapi pasaran menjangkakan hanya kenaikan 82,000 pekerjaan dalam data NFP malam ini berbanding catatan sebelum ini 156,000.
Namun, harus diingat data ADP-NFP untuk bulan-bulan yang lalu juga seringkali menunjukkan bacaan yang tidak sejajar dengan bacaan NFP. Sebab itu, sebagai retail-trader kita tidak boleh terlalu bergantung kepada bacaan-bacaan petunjuk seperti ADP-NFP untuk meramalkan NFP.
Walaupun dengan jangkaan yang positif ini, pasaran tetap akan meneliti bacaan Average Hourly Earnings atau secara mudahnya ‘kadar gaji’ pada Jumaat. Dengan pasaran menjangka kenaikan kadar gaji 0.3%, ia akan memberi kesan negatif kepada US dolar jika data sebenar malam ini meleset daripada jangkaan 0.3%.
Untuk melihat kesan data ini kepada US dolar, kita perlu melihat bagaimana data malam ini boleh memberi kesan kepada polisi monetari The Fed. Dengan jangkaan satu lagi kenaikan kadar faedah tahun ini, data proksi kepada inflasi iaitu Average Hourly Earnings akan menjadi tumpuan pasaran.
Tumpuan The Fed ketika ini adalah data inflasi dengan andaian mereka bahawa pasaran pekerjaan kekal kukuh. Dengan perancangan pengetatan polisi bank pusat di masa akan datang, ahli The Fed perlu melihat tren inflasi di Amerika Syarikat bagi menyokong unjuran yang telah dibuat dalam pengetatan polisi di masa hadapan.
Oleh itu, Average Hourly Earnings akan terus menjadi perhatian pasaran malam ini.
Walaupun dengan tambahan pekerjaan yang positif berbanding jangkaan, namun jika data gaji ini meleset akan menyebabkan satu pergerakan yang tidak menentu kepada US dolar malam ini.


News Impak Tinggi Tumpuan Pasaran Minggu Ini (09 – 13 Oktober)

US dolar melemah semula pada Jumaat selepas tersebarnya berita bahawa Korea Utara akan menjalankan ujian peluru berpandu. Pada mulanya matawang greenback mengukuh selepas data pekerjaan NFP menunjukkan isyarat positif terhadap inflasi Amerika Syarikat dan membuat pullback semula apabila pasaran bimbang dengan risiko geopolitik US-Korea Utara.
Dalam awal pembukaan pasaran minggu ini, US dolar masih lemah dengan Yen, Swissy dan Emas mendapat permintaan. Hal ini biasa berlaku kerana sifat ketiga-tiga aset ini yang dianggap sebagai safe-haven.
Minggu ini pasaran akan terus menumpukan kepada data ekonomi Amerika Syarikat khususnya CPI (consumer price index) pada Jumaat. Hari ini (Isnin), ada beberapa negara ekonomi utama dunia yang bercuti iaitu US, Jepun dan Kanada.
Berikut merupakan kalendar ekonomi atau peristiwa yang perlu diambil perhatian oleh pedagang-pedagang di seluruh dunia.
1. Data dan Event tumpuan dari Amerika Syarikat (US Dolar)
Selain daripada data inflasi, tumpuan juga akan terarah kepada minit mesyuarat The Fed pada pagi Khamis. Ia penting untuk pasaran menentukan ‘timing’ kenaikan kadar faedah di masa hadapan. Selain itu, penting juga untuk melihat secara lanjut perancangan pengurangan penyata imbangan bank pusat dari segi jumlah dan tempoh pengurangan.
Ucapan Fed Kashkari (Selasa)
Ucapan Fed Kaplan (Rabu)
Minit mesyuarat FOMC (Khamis)
Harga pengeluar, PPI (Khamis)
Tuntutan pengangguran (Khamis)
Harga pengguna, CPI (Jumaat)
Jualan runcit (Jumaat)
2. Data dan Event tumpuan United Kingdom (GBP)
Matawang GBP merekod kejatuhan besar minggu lalu dimana matawang ini adalah matawang paling banyak merekod kerugian dalam tempoh (02 -06 Oktober). Sebabnya adalah ketidaktentuan politik yang dilihat semakin menyukarkan perjanjian Brexit UK-EU dengan potensi perletakan jawatan Perdana Menteri Theresa May. Dengan perletakan jawatan beliau, ia dilihat akan mengubah hala-tuju rundingan Brexit antara kedua-dua pihak.
Manufacturing production m/m (Selasa)
 Hanya satu sahaja data ekonomi impak tinggi yang akan dikeluarkan untuk GBP minggu ini. Pasaran juga akan terus melihat perkembangan yang berlaku dalam situasi politik UK sama ada semakin reda atau May akan semakin terdesak dalam mengemudi United Kingdom sebagai perdana menteri.
3. Data dan Event tumpuan Zon Eropah (Euro)
Tidak banyak yang boleh diperhatikan dalam data ekonomi Zon Eropah minggu ini. Pasaran akan fokus kepada ucapan Mario Draghi pada Khamis pukul 10.30 pm untuk mendapatkan isyarat tentang polisi monetari ECB. Bank pusat Eropah (ECB) dijadualkan akan mengadakan mesyuarat pada 26 Oktober ini.
Perhatikan juga perkembangan politik di Jerman dan Sepanyol sama ada terdapat risiko kepada pasaran Jerman dan Sepanyol.
4. Data dan Event tumpuan dari Kanada (CAD)
Selepas Bank of Canada (BOC) menaikkan kadar dua kali berturut-turut, tumpuan pasaran global juga semakin terarah kepada pasaran Kanada. Bagi pelabur, Kanada ketika ini adalah destinasi yang menarik untuk melabur dalam pendapatan tetap (fix-income) selepas kadar faedah dinaikkan pada September. Bagi melihat kecenderungan CAD, pasaran akan menumpukan kepada data inflasi dan juga kecenderungan ahli BOC dalam ucapan mereka bagi mendapatkan isyarat kenaikan kadar faedah bank pusat ini.
Ucapan BOC Wilkins (Rabu & Jumaat)
Penting untuk kita meneliti ucapan dari beliau, kerana sebelum kenaikan kadar faedah pada Julai lalu Wilkins adalah ahli BOC yang memberikan komen yang begitu ‘hawkish‘ seperti menunjukkan isyarat kenaikan kadar faedah bank pusat Kanada.
5. Data dan Event matawang-matawang lain
NAB business confidence, AUD (Selasa)
Ucapan ahli RBA Dabelle, AUD (Selasa)
Indeks perniagaan NZ, NZD (Jumaat)
RBA financial stability review, AUD (Jumaat)
Harga pengeluar PPI, CHF (Jumaat)


GOLD Kekal Meningkat Sehingga Dagangan Penghujung Minggu

Harga emas pamerkan kenaikan untuk hari ketiga berturut-turut selepas penurunan pada awal minggu gagal melepasi paras 1900.00 pada carta XAU/USD sebelum harga kembali membentuk corak kenaikan semula.
Pada dagangan Khamis semalam, harga telah berjaya membuat kenaikan mencapai paras ketinggian pada 1966.00 sebelum harga menunjukkan penurunan semula di sesi pasaran New York.
Penurunan harga pada carta XAU/USD berikutan pengukuhan semula US dolar dalam pasaran yang menghalang momentum kenaikan harga emas.
Namun dengan sentimen pasaran yang tidak menentu dan masih membuatkan pelabur berwaspada berkemungkinan akan terus memberi sokongan terhadap kenaikan harga emas pada minggu berikutnya.
Kenaikan harga seterusnya dijangkakan akan ke paras tumpuan sekitar 1975.00 sebelum kenaikan lebih tinggi akan kembali menuju paras ketinggian 2000.00.
 Pergerakan harga emas pada carta XAU/USD di rangka masa 1 jam melihatkan harga telah turun di bawah paras halangan Moving Average 50 (MA50) memberi isyarat awal harga mungkin akan memulakan trend penurunan.
Zon support pada 1900.00 akan kembali menjadi tumpuan untuk diuji harga sebelum memberikan isyarat lebih jelas pergerakan selanjutnya.
Untuk beberapa minggu, harga emas kekal bergerak dalam julat 1900.00 hingga 2000.00 dengan pergerakan dilihat agak mendatar.
Lihat gambar carta harga XAU/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK SINI


Tuntutan Pengangguran AS Berkurangan Kepada 236,000

Jabatan Buruh AS melaporkan jumlah tuntutan faedah/insurans pengangguran (Jobless claims) pada minggu lepas berkurangan jika dibandingkan dengan minggu sebelum itu. Hal ini menunjukkan pasaran buruh yang semakin baik.
Jumlah individu yang membuat tuntutan faedah/insurans pengangguran pada minggu lepas bagi minggu berakhir pada 01 Disember berkurangan sebanyak 2,000 kepada 236,000.
Penganalisis menjangkakan jumlah tuntutan faedah/insurans pengangguran meningkat sebanyak 239,000.
 Minggu lalu juga adalah minggu ke-144 tuntutan pengangguran berada di bawah 300,000 yang mana menunjukkan kukuhnya pasaran pekerjaan Amerika Syarikat.
Amerika Syarikat adalah sebuah negara yang pertumbuhan ekonominya banyak disumbangkan oleh perbelanjaan domestik. Bagi meningkatkan perbelanjaan domestik, pasaran buruhnya mestilah dalam keadaan optimum. Untuk melihat keadaan optimum dalam pasaran buruh, kadar pengangguran haruslah berada di bawah dan tidak melebihi 5%.
Data pekerjaan bagi negara seperti AS adalah sangat penting bagi menentukan ekonomi AS sedang berada dalam keadaan baik ataupun sebaliknya.
Sepertimana pasaran memberi perhatian kepada data NFP (non-farm payroll) setiap bulan, data ini juga menggambarkan keadaan pasaran buruh semasa di AS.


Ini Sebab Kenapa Harga Emas Naik Semula Walaupun USD Kukuh!

Pelabur pada pembukaan sesi Eropah menyaksikan pendakian semula yang dipamerkan oleh harga emas setelah berlegar di sekitar harga $1,800 per auns pada sesi sebelum ini.
Spot emas diniagakan meningkat pada $1,811 per auns ketika pasaran melangkah ke sesi Eropah, manakala niaga hadapan emas pula positif pada $1,812 per auns.
Dagangan emas telah meraih sokongan daripada kemerosotan dalam hasil perbendaharaan AS 10 tahun ke paras terendah lima bulan, ketika dolar greenback terus mempamerkan pengukuhan di tengah kebimbangan terhadap penularan coronavirus yang semakin meningkat.
 Penyusutan hasil bon gagal menarik US dolar untuk susut bersamanya, malah raja matawang itu didagangkan lebih tinggi berbanding pesaing utama lain kerana nilainya yang juga dianggap sebagai safe-haven.
Jumlah kes harian coronavirus di seluruh dunia terus mempamerkan peningkatan, terutama Australia dan Indonesia yang terjejas teruk akibat varian virus Delta. Amerika Syarikat turut mencatatkan peningkatan kes, lebih-lebih lagi di kawasan yang masih belum divaksin.
Hal ini telah memberi manfaat buat matawang dan aset safe-have untuk meningkat, tetapi US dolar didagangkan lebih kuat memandangkan ia juga turut disokong oleh prospek pengetatan dalam dasar monetari AS.
Sementara itu, di sisi lain, perak sedikit meningkat 0.6% pada $25.15 per auns, setelah mencapai paras terendah lebih dari tiga bulan pada awal sesi Asia.


6 Berita Data Ekonomi Penting Tumpuan Pasaran Minggu Ini (26-30 Julai 2021)

Berikut merupakan sebahagian data-data ekonomi penting yang akan menjadi tumpuan pasaran sepanjang minggu ini.
Data Keyakinan Penggguna AS (Selasa 10.00 Malam): Bacaan yang menjadi petunjuk perbelanjaan pengguna di Amerika Syarikat (AS) ini dijangka sedikit menurun pada bulan Julai berkemungkinan terkesan oleh penularan semula virus Covid-19.
Data Inflasi Australia (Rabu 9.30 Pagi): Indeks harga pengguna Australia untuk bacaan bagi suku tahun kedua dijangka akan mencatatkan sedikit peningkatan berbanding bulan sebelumnya. Bacaan positif akan mendorong pandangan lebih optimis bank pusat dalam menetapkan dasar monetari.
 Data Inflasi Kanada (Rabu 8.30 Malam): Kadar inflasi di Kanada untuk bacaan bulan Jun tidak dijangkakan untuk mencatat bacaan memberangsangkan. Namun, sekiranya angka yang diterbitkan meningkat lebih tinggi, akan memberikan lonjakan nilai buat dolar Kanada dalam pasaran.
Mesyuarat FOMC (Khamis 2.00 Pagi): Menjadi acara tumpuan utama pada minggu ini adalah keputusan mesyuarat FOMC dengan pelabur masih berteka-teki langkah yang akan diambil oleh Federal Reserve (Fed) dalam penetapan polisi mereka. US dolar bakal terima impak besar selepas data diterbitkan.
Data KDNK AS (Khamis 8.30 Malam): Selepas meningkat kepada 6.4% untuk suku pertama, pertumbuhan bagi Keluaran Dalam Negara Kasar bagi suku kedua Amerika Syarikat diunjur tinggi kepada 8.5%. Bacaan kali ini adalah bacaan awal untuk suku kedua yang akan memberi impak lebih besar berbanding bacaan kedua dan terakhir.
Data Inflasi Eropah (Khamis 5.00 Petang): Indeks harga pengguna untuk mengukur bacaan awal kadar inflasi tahunan di Eropah ini dijangka untuk meningkat kepada 2.0% berbanding 1.9% bacaan sebelumnya. Bacaan yang lemah akan menambahkan lagi tekanan bagi pergerakan mata wang Euro selepas bank pusat mengekalkan polisi yang longgar.


USD ‘Berehat’ Dari Teruskan Kenaikan, Data Jualan Runcit AS Pula Jadi Tumpuan!

Dolar Amerika kekal mempertahankan pengukuhannya walaupun sedikit berundur dari puncak tertinggi 20 tahun ketika pasaran menuju penghujung dagangan minggu ini.
Raja mata wang itu juga berada di landasan untuk kenaikan minggu ketiga berturut-turut apabila pelabur meningkatkan jangkaan Federal Reserve (Fed) akan melaksanakan pengetatan bersaiz besar pada mesyuarat polisi yang akan berlangsung dua minggu lagi.
Ini susulan bacaan mengejutkan dalam data inflasi pengguna Amerika Syarikat yang melonjak lebih tinggi kepada 9.1% pada bulan Jun, dan harga pengeluar juga mengukuh dengan kenaikan 1.1%.
Meskipun begitu, pelabur terpaksa mengetepikan jangkaan untuk peningkatan 100 mata asas selepas penggubal dasar Fed Christopher Waller dan James Bullard memberitahu bahawa mereka lebih ‘menyukai’ kenaikan sebanyak 75 mata asas.
 Kenyataan tersebut menyebabkan dagangan dolar greenback sedikit merosot dari paras ketinggian baharu yang dicapainya pada Khamis.
Sementara itu, sentimen pasaran masih lagi suram ekoran kebimbangan kemelesetan, lebih-lebih lagi setelah diperlihatkan dengan data ekonomi China yang menunjukkan Keluaran Dalam Negara Kasar (KDNK) pada suku kedua 2022 lebih lembap daripada dijangkakan.
Hal ini menyebabkan dolar Aussie dan New Zealand bergelut untuk lebih maju mencatatkan peningkatan di tengah-tengah kemerosotan US dolar.
Selain itu, dagangan euro cuba bertahan daripada jatuh lebih rendah berbanding US dolar, manakala mata wang pound pula terus berlegar di paras terendah dua tahun.
Data jualan runcit Amerika Syarikat yang bakal diterbitkan pada sesi New York akan menjadi tumpuan pelabur bagi menentukan hala tuju pasaran mata wang seterusnya.


BOC Umum Kenaikan Kadar Namun Petunjuk Terbaru Buatkan Pasaran ‘Berbelah Bahagi’!

Bank of Canada (BoC) pada hari ini mengambil satu lagi langkah agresif dalam pendiriannya dengan menaikkan kadar faedah semalamannya sebanyak 50 mata asas untuk kali kedua berturut-turut dan memberi amaran bahawa langkah lebih kuat diperlukan untuk menangani inflasi.
Bank pusat menaikkan kadar semalaman kepada 1.5% dalam keputusan dasar sebentar tadi dan dalam masa yang sama mengeluarkan kenyataan hawkish yang menekankan kebimbangan terhadap tekanan inflasi yang semakin meningkat pada paras tinggi.
Walaupun kenaikan 50 mata asas dijangka namun kenyataan para penggubal dasar yang diketuai oleh Gabenor Tiff Macklem bahawa mereka sedang mempertimbangkan langkah pengetatan yang lebih pantas daripada yang mereka cadangkan telah menimbulkan spekulasi. Pasaran menjangkakan kenaikan separuh mata lagi pada mesyuarat 13 Julai dan BoC dilihat akan berhenti sekitar 3%.
 Bank pusat “bersedia untuk bertindak lebih tegas jika diperlukan untuk memenuhi komitmennya dalam mencapai sasaran inflasi 2%,” kata Bank of Canada dalam kenyataan yang disediakan.
“Risiko inflasi yang meningkat telah berakar umbi dalam ekonomi”, kata penggubal polisi sambil menambah bahawa mereka akan menggunakan alat mereka untuk mengembalikan inflasi kepada sasaran.
Kenaikan besar berturut-turut tidak pernah berlaku sebelum ini sejak bank mula melaraskan dasar monetari pada tarikh keputusan tetap pada tahun 2000. Penggubal dasar mengakui bahawa inflasi meningkat lebih cepat daripada ramalan April mereka dan “kemungkinan akan bergerak lebih tinggi dalam jangka terdekat sebelum mula mereda.”
Akhir sekali, komen ‘hawkish’ terbaru boleh mencetuskan perdebatan sama ada bank pusat mengenai kemungkinan perlu meningkatkan kadar di luar julat neutral dan secara aktif memperlahankan pertumbuhan ekonomi.


PM Johnson Tampil Dengan Janji 100 Hari Pertama Jika Menang Pilihan Raya

Perdana Menteri UK Boris Johnson telah menetapkan rancangannya untuk meninggalkan Kesatuan Eropah (EU) dan meluluskan belanjawan pasca Brexit dalam tempoh 100 hari selepas pilihan raya 12 Disember ini, sekiranya beliau memenangi majoriti.
PM Johnson berkata fokus utamanya selepas memenangi pilihan raya adalah mendapatkan kelulusan perjanjian Brexit daripada Parlimen bagi memastikan Brexit berlaku pada 31 Januari 2020, tetapi akan ada keutamaan lain baginya untuk diselesaikan dalam tempoh tiga bulan pertama.
Parti Konservatif telah berjanji akan memperkenalkan undang-undang baru yang merangkumi kesihatan, perundangan dan pendidikan serta menyediakan pemotongan cukai dalam belanjawannya.
Antaranya adalah meningkatkan jumlah pembayaran yang perlu dibayar oleh pendatang asing untuk menggunakan khidmat kesihatan daripada Perkhidmatan Kesihatan Kebangsaan (NHS) dan memperkenalkan undang-undang untuk meningkatkan dana tambahan bagi NHS.
 Susulan daripada insiden serangan London Bridge baru-baru ini, PM Johnson tampil dengan cadangan terbaru untuk menamatkan pembebasan automatik terhadap pesalah yang terlibat dengan keganasan dan seksual dan menambah hukuman penjara selama 14 tahun ke atas.
Selain itu, bagi bidang pendidikan, Parti Konservatif akan meluluskan undang-undang baru untuk meningkatkan dana kepada perbelanjaan pendidikan dengan menambah pembiayaan minimum bagi setiap murid.
PM Johnson juga menjanjikan potongan cukai sebanyak £ 200 kepada berjuta-juta keluarga di negara itu dalam belanjawan pasca Brexit pada bulan Februari.
Matlamat tersebut dikatakan akan dicapai dalam tempoh 100 hari, di mana pada masa itu UK telah meninggalkan EU jika mereka berjaya memenangi pilihan raya pada minggu depan.


GBP/USD Kekal Mendatar, Melantun Semula Lepas Cecah $1.2100

Pergerakan harga pada carta pasangan mata wang GBP/USD dilihat masih lagi mendatar untuk beberapa hari sejak penghujung minggu lalu lagi.
Harga bergerak dalam julat sekitar 100 pips dengan rintangan adalah pada 1.22000 dan support sekitar 1.21000.
Pound kekal bergerak suram, sementara US dolar dijangka akan terus memacu pergerakan harga. Namun, raja mata wang itu belum memberikan arah pergerakan yang jelas.
Ada reaksi oleh US dolar ketika kejutan mesyuarat bank pusat Jepun (BOJ) di sesi Asia pada Selasa semalam, namun pergerakan harga kemudiannya kembali mendatar semula menyambung sesi-sesi berikutnya.

Penurunan harga pada carta GBP/USD semalam dilihat beberapa kali menguji paras sokongan 1.21000, namun gagal untuk susut lebih rendah apabila berlaku lantunan semula harga.
Harga juga berlegar di sekitar paras Moving Average 50 (MA50) pada rangka masa 1 jam untuk pelabur menilai isyarat baru pergerakan harga selanjutnya.
 Ketika menyambung dagangan di sesi Asia pagi ini (Rabu), harga perlahan di bawah zon rintangan 1.22000 yang dilihat bakal terus diuji.
Sekiranya harga berjaya melonjak tinggi menembusi rintangan tersebut, paras tumpuan berikutnya dilihat pada 1.23000 yang bakal diuji setelah pelabur menghadam petunjuk pergerakan bullish harga.
Kenaikan yang dilanjutkan seterusnya akan menghampiri pula rintangan pada zon 1.24000 untuk ketinggian terbaru minggu ini.
Sebaliknya jika harga cenderung untuk menyambung penurunan lebih rendah, paras sokongan 1.21000 sekali lagi akan diuji hari ini.
Jika lantunan harga seperti semalam tidak berlaku, berkemungkinan harga akan susut lebih rendah menuju ke zon 1.20000.
Lihat gambar carta harga pasangan GBP/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK DI SINI – MULA TRADE SEKARANG


US Dolar Terus Mengukuh, Apakah Yang Menjadi Kekhuatiran Pasaran?

Pasaran mula mengambil sikap berhati-hati dengan US dolar mengukuh berbanding kebanyakan matawang utama pada hari Isnin berikutan kekhuatiran penularan pandemik Covid-19. Dalam masa yang sama, pemain pasaran menantikan lebih banyak indikasi mengenai pemulihan ekonomi global sebelum mengorak langkah.
Pasaran setakat ini masih sensitif terhadap sebarang perbincangan mengenai pengurangan pembelian bon sambil memerhatikan data inflasi A.S pada hari Selasa nanti menjelang ucapan Pengerusi Rizab Persekutuan Jerome Powell pada hari Rabu dan Khamis.
Sementara itu, kejutan yang dilakukan Bank Rakyat China melalui pengumuman pelonggaran dasar monetari bagi meningkatkan pemulihan ekonomi pasca-Covid-19 gagal memberikan momentum yang berkekalan.
Menurut, Marshall Gittler, ketua penyelidikan pelaburan di BDSwiss Holding, langkah tersebut juga memberi isyarat bahawa pihak berkuasa juga prihatin terhadap prospek pertumbuhan China.
 Berdasarkan soal selidik oleh Reuters, ahli ekonomi mejangkakan harga pengguna A.S bagi bulan Jun akan meningkat 0.4% dari bulan Mei dan 4% dari tahun sebelumnya. Apa-apa tanda bahawa kenaikan inflasi akan berterusan dapat membawa kepada kemungkinan bahawa the Fed akan mengurangkan rangsangan ekonomi.
Sebaliknya data yang lebih perlahan dapat membawa kemungkinan bahawa the Fed akan mengekalkan dasar yang diterapkan untuk jangka masa yang lebih lama. Hal ini secara tidak langsung akan mendorong pemain pasaran berdagang dalam aset atau matawang yang berisiko.
Ketika penulisan, indeks dolar yang mengukur kekuatan dolar greenback berbanding enam matawang utama lain diniagakan kukuh sebanyak 0.23% kepada 92.250.
Matawang sterling susut 0.26% menjadi $ 1.3863 sementara Perdana Menteri Britain Boris Johnson dijangka mengesahkan rancangan untuk menghapus Covid-19, walaupun terdapat peningkatan kes yang ketara.


Data Pertumbuhan GDP Kanada Jadi Tumpuan Sesi Pasaran New York

Setakat sesi dagangan Eropah hari ini, pergerakan pasaran dilihat agak tenang dengan beberapa matawang utama masih kekal diniagakan lemah sehingga penghujung minggu.
Dagangan dolar Amerika Syarikat (AS) pada minggu ini dilihat lebih digerakkan oleh perkembangan rundingan dagang AS-China dengan perubahan yang kerap terhadap sentimen pasaran.
Pada waktu ini, ketegangan perang dagang dua ekonomi gergasi dunia itu dilihat sedikit reda selepas kedua-dua pihak dikatakan sedang berbincang untuk mengadakan pertemuan bersemuka pada September ini selepas kenaikan tarif terbaru telah meningkatkan kebimbangan pasaran global.
Dagangan matawang safe-haven terutama Yen dan Swiss franc juga mula menunjukkan penurunan pada nilai dagangan menjelang penghujung minggu berikutan pemulihan pada sentimen pasaran semasa.
Dolar Euro kekal lemah selepas berdepan pergolakan politik di Itali dengan peletakan jawatan Perdana Menteri Itali, Giuseppe Conte sebelum ini dan kini kembali menjawat semula jawatan tersebut.
 Sementara krisis Brexit kekal membebankan matawang dagangan Pound Sterling sepanjang minggu ini dan menekan semula matawang British tersebut selepas melonjak tinggi pada dagangan minggu sebelumnya.
Bacaan data ekonomi di Eropah terutama di Jerman dan Britain juga diterjemahkan merosot oleh pasaran dan terus menghalang matawang Eropah tersebut untuk kembali mengukuh.
Sentimen perang dagang yang kembali pulih turut menyokong dagangan Aussie berikutan faktor rakan dagang Australia bersama China. Namun, data permit pembinaan bangunan yang mencatatkan kejatuhan kembali menekan matawang dolar AUD itu.
Pasaran akan memberi tumpuan pada data pertumbuhan GDP di Kanada pada jam 8.30 malam ini. Dagangan dolar CAD pada minggu ini digerakkan oleh turun naik harga minyak mentah yang agak tidak stabil ekoran perubahan kerap pada sentimen perang dagang AS-China.
Turut dikeluarkan pada waktu yang sama adalah data perbelanjaan pengguna di Amerika Syarikat untuk bulan Julai. Bacaan data dijangka akan sedikit meningkat berbanding bacaan pada Jun.


Ini Yang Berlaku Pada Kiwi Berikutan Komen ‘Dovish’ Daripada Bank Pusat New Zealand

US Dollar meneruskan prestasi membanggakan apabila terus didagang melonjak pada Selasa.
Sementara itu, sterling meneruskan kelemahan apabila kebimbangan pasaran terhadap Brexit kekal berlarutan.
GBP/USD, 30 minit
Matawang kiwi pula merosot berikutan komen dovish daripada bank pusat New Zealand.
US Dollar index yang melawan 6 matawang utama menambah 0.1% lagi dalam sesi dagangan ini.
Trader dilihat menunggu keputusan minit mesyuarat FOMC pada Rabu untuk melihat sejauh mana Fed bersedia bagi menaikkan kadar sebelum penghujung tahun ini.
 Presiden Fed Chicago, Charles Evans berkata pada Selasa bahawa dia bersedia menerima keputusan sekiranya Fed ingin menaikkan kadar pada bulan Disember. Namun, beliau ingin melihat sejauh mana ekonomi dan inflasi mampu berkembang sebelum Fed mengeluarkan sebarang keputusan.
Pada tahun ini, Evans tidak tersenarai sebagai salah seorang pengundi dan mengambil bahagian dalam perbincangan sepenuhnya. Beliau akan menjadi ahli untuk mengundi pada tahun 2017.
Data ekonomi dilihat tidak banyak membantu pergerakan sterling. Pun begitu, UK telah menunjukkan prestasi yang baik dalam masa tiga bulan selepas referendum.
Kata ketua ekonomi matawang global di Brown Brothers Harriman, kejatuhan nilai sterling akan memberi kesan kepada baki akaun semasa UK.
Dalam masa yang sama, Euro didagang sedikit menurun kepada $1.1133.
Di New Zealand, kiwi jatuh 1% selepas bank pusat negara itu memberi amaran bahawa pelonggaran dasar selanjutnya diperlukan bagi menolak inflasi kepada nilai yang lebih tinggi.
NZD/USD, 30 minit


6 Berita Data Ekonomi Penting Tumpuan Pasaran Minggu Ini (21-25 November 2022)

Berikut merupakan sebahagian daripada data-data ekonomi penting yang bakal menjadi tumpuan pasaran sepanjang minggu ini.
Mesyuarat Polisi Bank Pusat New Zealand (Rabu 9.00 Pagi): Reserve Bank of New Zealand (RBNZ) dijangka akan meneruskan langkah pengetatan dasar dengan jangkaan kenaikan kadar faedah pada mesyuarat terakhir 2022 adalah sebanyak 75 mata asas, lebih tinggi berbanding 50 mata asas mesyuarat sebelum ini.
Data PMI Pembuatan & Perkhidmatan Eropah (Rabu 5.00 Petang): Menilai kesihatan semasa ekonomi di Eropah, bacaan awal bagi pertumbuhan sektor penting akan dipantau. Sektor perkhidmatan dan pembuatan di Eropah khususnya di Jerman diramalkan alami penguncupan untuk bulan November.
 Data PMI Pembuatan & Perkhidmatan UK (Rabu 5.30 Petang): Ekonomi UK juga dijangka mencatatkan penurunan pada sektor pembuatan dan perkhidmatan dengan faktor-faktor semasa yang mempengaruhi ekonomi. Mata wang Pound bakal terima tekanan dengan bacaan awal yang merosot.
Data PMI Pembuatan & Perkhidmatan AS (Rabu 10.45 Malam): Sementara, pasaran menjangkakan sektor tumpuan ekonomi di Amerika masih mengekalkan bacaan yang baik, namun bacaan bagi sektor perkhidmatan berkemungkinan masih di bawah paras yang stabil berbanding bacaan pada sektor pembuatan.
Minit Mesyuarat FOMC (Khamis 3.00 Pagi): Pelabur akan meneliti butiran lebih lanjut pada minit mesyuarat FOMC yang terbaru selepas Federal Reserve (Fed) memutuskan untuk meneruskan kenaikan kadar faedah sebanyak 75 mata asas bagi kali keempat mesyuarat berturut-turut.
Minit Mesyuarat ECB (Khamis 8.30 Malam): Kenyataan bank pusat berkenaan faktor-faktor yang boleh menjejaskan langkah pengetatan dasar akan diteliti semula oleh pelabur. Bank pusat Eropah sebelum ini telah meningkatkan kadar faedah seperti yang diramalkan, namun gagal menyokong pengukuhan Euro dalam pasaran.


Sesi Eropah Menyaksikan Kebanyakan Trader Lebih Gemar Mengambil Pendekatan Tunggu dan Lihat

Matawang gergasi meningkat lebih tinggi berbanding matawang utama yang lain dalam sesi ini menjelang sidang akhbar oleh Donald Trump yang dikatakan bakal menerangkan dengan lebih lanjut mengenai rancangannya terhadap dasar ekonomi AS.
Dalam sesi ini juga, US Dollar Index meningkat sebanyak 0.2 peratus kepada 102.18.
Peningkatan mendadak US Dollar selepas kemenangan Trump pada bulan November lalu dikatakan masih terkawal.
Dalam sesi ini, Euro menyusut sebanyak 0.1 peratus selepas mencapai tahap tertinggi dalam tempoh 10 hari sebelum ini.
EUR/USD, 30 minit
US Dollar pula telah mengukuh sebanyak 0.3 peratus kepada 116.100 Yen selepas mencatat kerugian selama dua hari berturut-turut disebabkan oleh lonjakan permintaan terhadap matawang Yen.
USD/JPY, 30 minit
 Menurut ahli strategi matawang kanan di Brown Brothers Harriman di Tokyo iaitu Masashi Murata, beliau tidak menyangka bahawa sesi Tokyo akan menjadi setenang ini. Hal ini juga mencerminkan langkah berhati-hati yang diambil oleh pasaran sebelum Trump berucap.
Bagi matawang lain, Sterling menjunam sebanyak 0.1 peratus kepada $1.2168 berikutan kebimbangan terhadap kesan Brexit kepada Britain.
GBP/USD, 30 minit
Aussie pula didagang tidak berubah selepas mencapai tahap tertinggi sejak Disember yang lalu. Penurunan US Dollar dan kenaikan harga arang batu telah menyokong kekuatan US Dollar untuk sepanjang minggu ini.
AUD/USD, 30 minit
Sementara itu, Kiwi dinilai stabil pada $0.6987 dalam sesi ini.
NZD/USD, 30 minit
Pemengang PhD Ekonomi Ini Akan Meninggalkan Sistem Fed Oktober Nanti


Pound Kekal Lemah, GBP/USD Bergerak Sekitar Paras Terendah 5 Bulan

Dagangan Pound Sterling kekal lemah diniagakan pada minggu ini berikutan pelabur masih meletakkan kebimbangan terhadap rundingan antara Britain dan Kesatuan Eropah (EU) untuk hubungan perdagangan mereka selepas Brexit.
Selain itu, turut menambah tekanan buat matawang Eropah tersebut apabila bank pusat England (BOE) menyatakan bahawa mereka bersedia untuk mengambil langkah yang bersesuaian untuk kestabilan pasaran kewangan seperti Federal Reserve dan Bank of Japan (BOJ).
Menurut kenyataan oleh Gabenor Mark Carney, kebimbangan adalah menjurus kepada risiko penularan wabak Coronavirus namun masih terlalu awal untuk menilai kesannya terhadap ekonomi UK.
Penurunan sekitar 100 pips semalam pada carta harga bagi pasangan matawang GBP/USD walau bagaimanapun dilihat gagal melepasi zon support 1.27400.
Zon tersebut juga gagal ditembusi harga lebih rendah pada penurunan hampir 200 pips pada dagangan Jumaat minggu lalu.
Pada sesi New York semalam, harga yang dilihat kembali pantul dari paras terendah di zon support tersebut mencapai kenaikan ke paras 1.28200 sebelum sekali lagi membuat penurunan ke zon support sehingga penghujung sesi.
 Menyambung dagangan pada awal sesi pasaran Asia hari ini, harga kembali mempamerkan kenaikan sehingga menguji paras halangan Moving Average 50 (MA50) pada sesi Eropah.
Pelabur akan meneliti laporan minit mesyuarat BOE yang akan diterbitkan pada jam 5.30 petang ini.
Jika harga kembali menyambung penurunan semula, zon support 1.27400 akan diuji semula oleh harga. Harga yang berjaya melepasi penurunan lebih rendah dari zon tersebut bakal mencatatkan paras terendah terbaru sejak dagangan Oktober 2019.
Namun jika kenaikan harga berjaya diteruskan, zon SBR (support become resistance) pada 1.28500 akan diuji sebelum harga meneruskan kenaikan lebih tinggi.
Kenaikan seterusnya dijangka akan kembali semula ke paras tumpuan sebelum ini sekitar 1.29400 dan juga 1.30000.
Lihat gambar carta pasangan matawang GBP/USD di bawah untuk rujukan analisis teknikal anda.


Sentimen Terkini Pasaran Kewangan Pada Sesi Dagangan Asia

Matawang US dolar mengukuh pada hari Rabu walaupun dihimpit dengan ketegangan perdagangan global yang berlarutan. Hal ini kerana pelabur memilih untuk melabur dalam matawang yang boleh mendatang hasil yang paling tinggi. Selain itu, pelabur memberi tumpuan pada jangkaan bahawa the Fed akan terus menaikkan kadar faedah.
Indeks US dolar yang mengukur kekuatan greenback berbanding enam matawang utama naik sebanyak 0.49 peratus semalaman kepada 94.74. Namun setakat ini, Indeks US dolar telah susut kepada 94.34.
Sebelum ini matawang greenback jatuh 0.2 peratus berbanding yen pada hari Selasa.
Pasaran saham U.S. dan Eropah mula selepas sehari terjejas oleh kenyataan pentadbiran Trump berhubung sekatan yang dicadangkan terhadap pelaburan asing dalam syarikat teknologi U.S. Selain itu, terdapat tanda-tanda yang bahawa pengenaan tarif import mulai mengganggu rantaian bekalan.
 Menurut penganalisis, risiko dalam pasaran telah mulai reda sedikit. Tambah beliau, terdapat ruang untuk US dolar untuk terus mengukuh kerana polisi monetari US lebih hawkish berbanding polisi bank pusat lain.
Presiden Fed Dallas, Robert Kaplan pada hari Selasa percaya bahawa dasar monetari bank pusat A.S. masih akomodatif dan dicadangkan untuk dinaikkan kadar faedah sekurang-kurangnya dua kali sebelum ia berhenti menjadi akomodatif.
Walaupun kebimbangan berkaitan perdagangan mulai sedikit reda namun hal ini tidak membuatkan pelabur melepaskan peluang untuk mengambil risiko dengan melabur dalam matawang yang memberi hasil tinggi.
Matawang yang sensitif perdagangan seperti dolar Kanada dan dolar Australia jatuh berbanding US dolar.


Jika Kiwi Terus Menyusut, NZD/USD Akan Kembali Uji Paras Terendah Minggu Lalu

Matawang dolar New Zealand masih didagangkan berisiko dalam sentimen pasaran risk-off dengan ekonomi New Zealand yang turut terkesan oleh penularan wabak COVID-19 di mana dilaporkan pertambahan 36 kes jangkitan terbaru menjadikan 102 jumlah kes.
Perdana Menteri New Zealand, Jacinda Ardern mengarahkan rakyatnya untuk laksanakan kawal pergerakan dengan tempoh minimum 4 minggu. Beliau juga menyatakan sebarang perniagaan kecuali yang penting sahaja, diarahkan untuk ditutup.
Sebagai langkah pelonggaran kuantitatif, Reserve Bank of New Zealand (RBNZ) telah mengumumkan program pembelian bon kerajaan berskala besar yang bernilai NZ$30 bilion bagi menyokong ekonomi New Zealand yang terkesan.
Susulan pengumuman tersebut, dolar New Zealand tidak memberikan sebarang reaksi yang ketara dalam pasaran dengan pergerakan pada carta harga kekal perlahan.
Dilihat pergerakan harga bagi pasangan matawang NZD/USD, harga memulakn penurunan ke paras lebih rendah sejurus sesi Asia bermula berbanding penutupan dagangan minggu lalu.
Menguji paras sekitar 0.55900, harga membuat kenaikan semula sekitar 100 pips namun masih berada di bawah paras halangan Moving Average 50 (MA50) pada rangka masa 1 jam pergerakan harga di carta NZD/USD yang menunjukkan isyarat trend masih bearish.
 Menyambung dagangan pada sesi Eropah harga mula pamerkan penurunan semula namun pergerakan harga kekal perlahan.
Penurunan yang diteruskan dilihat akan menuju zon support 0.54700 yang merupakan paras terendah yang dicecah minggu lalu. Paras tersebut juga merekodkan paras terendah terbaru sejak dagangan Januari 2009.
Sebaliknya jika harga kembali membuat kenaikan semula melepasi halangan dinamik MA50, harga berkemungkinan menguji resistance terhampir yang diuji pada dagangan penghujung minggu lalu sekitar 0.58700.
Kenaikan lebih tinggi dijangka akan menuju pula paras penting 0.60000 yang dilihat sebagai zon SBR (support become resistance).
Lihat gambar carta pasangan matawang NZD/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK SINI


Varian Delta Bawa Ancaman, Pertumbuhan Ekonomi Zon Eropah Bakal Terkesan?

Seperti yang sedia maklum bahawa penularan pandemik terutamanya di Zon Eropah semakin membimbangkan dengan kemunculan varian baru iaitu Delta. Atas dasar tersebut, segelintir dalam kalangan pemain pasaran mula sangsi dengan pertumbuhan ekonomi zon Eropah.
Pada hari ini, Suruhanjaya Eropah tampil memberi pencerahan bahawa ekonomi zon Eropah akan berkembang lebih cepat daripada yang diperkirakan sebelumnya pada tahun ini dan berikutnya, walaupun timbul kebimbangan terhadap varian Covid-19 Delta.
Bahagian eksekutif Kesatuan Eropah juga menjangkakan inflasi yang lebih tinggi pada tahun ini daripada yang diperkirakan sebelumnya, namun anggaran kenaikan harga pengguna dijangka akan perlahan pada tahun hadapan.
 Suruhanjaya EU meramalkan zon Eropah akan bertumbuh sebanyak 4.8% pada tahun ini, jauh lebih pantas daripada pengembangan 4.3% yang diramalkannya pada bulan Mei. Perubahan ini adalah berikutan pembukaan semula ekonomi nasional pada suku kedua yang telah menguntungkan sektor perkhidmatan.
Dalam masa yang sama, pengedaran vaksinasi dijangka akan lebih pantas dan secara tidak langsung dapat mengurangkan penularan pandemik dan mengekang varian Delta. Menurut pakar ekonomi, EU Paolo Gentiloni, penularan varian Delta adalah peringatan jelas bahawa kita masih belum keluar dari bayangan Covid-19.
Walaubagaimanapun, beliau tetap optimis bahawa ekonomi Eropah akan catat pertumbuhan yang lebih pantas. Untuk hari ke depan, pengedaran vaksin akan terus dipergiatkan, dimana setakat ini lebih dari 62% populasi orang dewasa di EU telah menerima sekurang-kurangnya satu dos vaksin dan 45% diberi vaksin sepenuhnya.
Inflasi, yang menjadi salah satu keprihatinan utama para ahli ekonomi ketika pertumbuhan ekonomi global meningkat, ia dijangka mencapai 1.9% pada tahun ini yang disebabkan oleh “faktor sementara”, meningkat dari 1.7% yang dianggarkan sebelum ini.


Analisis Teknikal USD/CHF – Timeframe H4 – 27/3/2018

Jika diperhatikan, harga USD/CHF kini berada di sekitar Key Support 0.9435/25 daily yang sangat significant, dijangkakan ia agak sukar untuk ditembusi sekiranya tiada sentimen yang kuat menunjukkan usd lemah setakat ini.
 Harga dijangkakan berpotensi untuk melakukan retracement kenaikan samaada ke sekitar harga 0.9464 – 0.9490 ketika ini sebelum ia meneruskan lagi penurunan secara teknikalnya. Oleh itu, selagi ia tidak breakout harga previous LH bagi wave H4 0.9490, potensi masih ke arah bearish.
Walaubagaimanapun, sekiranya harga breakout 0.9490, USD/CHF akan mulai mengorak langkah kenaikan ke harga yang lebih tinggi.
Anda nak trade ikut analisa kami tapi tak ada akaun forex? Dapatkan $50 Modal Free untuk trading – KLIK SINI


Terbaru! ECB Terpaksa Putuskan Untuk Naikkan Kadar Faedah Sebanyak 25 Mata Walaupun Dihimpit Dilema!

Bank Pusat Eropah pada hari Khamis telah mengambil keputusan dengan mengumumkan kenaikan kadar baharu sebanyak 25 mata asas, menjadikan kadar utamanya kepada 3.5%.
Bank pusat telah menaikkan kadar sejak Julai 2022 dalam usaha untuk menurunkan rekod inflasi tertinggi di seluruh kesatuan eropah ini. Bacaan inflasi terkini menunjukkan harga menurun pada kadar yang lebih pantas daripada jangkaan, dengan inflasi utama pada 6.1% pada bulan Mei dan inflasi teras, yang tidak termasuk item yang tidak menentu, pada 5.3%. Walau bagaimanapun, ini masih jauh melebihi sasaran ECB sebanyak 2%.
 Cabaran tambahan untuk ECB ialah pertumbuhan yang kurang memberangsangkan di rantau mereka. Data yang dikeluarkan awal bulan ini menunjukkan kawasan 20 ahli kesatuan memasuki kemelesetan teknikal pada suku pertama tahun ini. Keluaran dalam negara kasar mencapai -0.1% untuk tempoh tiga bulan hingga Mac, selepas penguncupan 0.1% pada suku terakhir 2022.
Prestasi ekonomi yang lemah mungkin mengehadkan keupayaan ECB untuk meningkatkan lagi kadar faedah sebagai rangka untuk mengekang inflasi. Pegawai ECB walaubagaimanapun sebelum ini mencadangkan bahawa adalah lebih penting untuk menurunkan harga daripada mengelakkan kelembapan ekonomi.
Keputusan ECB terbaru itu menyusuli pengumuman yang menyatakan bahawa Rizab Persekutuan memutuskan untuk membiarkan kadar tidak berubah. Pengerusi Jerome Powell berkata penggubal dasar memerlukan lebih banyak maklumat untuk memutuskan langkah seterusnya, namun bank pusat itu mengunjurkan dua lagi pergerakan suku peratusan mata pada akhir tahun.


Pergerakan Semasa Pasaran Forex Menjelang London Open Hari Rabu

Tidak banyak pemangkin baru yang menggerakkan pasaran pada sesi Asia hari Rabu dan pasaran dijangka kekal dipengaruhi oleh berita-berita dalam sesi New York hari Selasa.
Penganalisis melihat perjanjian dua-hala (bilateral) AS-Mexico dijangka memberi kesan positif kepada Kanada. Pasaran berharap Menter Luar Kanada Chrystia Freeland dan kumpulan perundingnya dapat merundingkan isu perdagangan dengan AS berbanding daripada terjebak dalam perang tariff dengan ekonomi terbesar dunia itu.
Terdapat berita positif dari Kanada yang menunjukkan kesudian untuk membuka lebih banyak akses kepada pasaran tenusu. Kanada juga berkemungkinan akan melonggarkan undang-undang harta inteleknya.
Namun, Presiden Trump mahu Kanada menandatangani perjanjian selewatnya pada Jumaat atau Amerika Syarikat akan meninggalkan perjanjian NAFTA. Jika ini terjadi, AS hanya akan bekerjasama dengan Mexico dan akan mengenakan tariff terhadap produk import automobil dari Kanada.
 Indeks US dollar yang mengukur kekuatan matawang greenback berbanding enam matawang yang lain setakat ini membuat kenaikan sebanyak 0.05% setakat pada pukul 2 petang.
Major pair seperti EUR/USD setakat ini didagang menurun 0.15%, di mana GBP/USD merekodkan kejatuhan 0.12%. USD/JPY susut 0.02%, manakala USD/CAD pula jatuh 0.07%. USD/CHF membuat kenaikan 0.07%. Pair AUD/USD dan NZD/USD masing-masing merosot 0.38% dan 0.10% setakat ini.
Matawang terkuat setakat ini adalah CAD, manakala matawang paling lemah pula AUD. Dengan menggabungkan kedua-dua matawang, pair AUD/CAD menjadi pasangan matawang paling banyak berubah dengan membuat kejatuhan 0.50%.
Amerika Syarikat dan Kanada hanya ada tiga hari sahaja lagi untuk bekerjasama menghasilkan persetujuan. Namun, perkembangan semasa dilihat agak meyakinkan pasaran terhadap perjanjian AS-Kanada.
Sentimen pasaran secara keseluruhan dilihat positif dengan peningkatan berterusan pasaran saham Wallstreet pada Isnin dan Selasa.


Sentimen Pasaran Sesi Eropah : Pasaran Ambil Risiko, USD Matawang Terkuat

US dollar meningkat ke paras tertinggi pada Khamis berbanding beberapa matawang utama yang lain dengan pasaran dilihat mengambil risiko dalam pasaran dengan ketegangan perdagangan yang sedikit reda ketika ini.
Indeks US dollar yang mengukur kekuatan matawang greenback berbanding matawang utama yang lain naik 0.31% setakat pada pukul 3.16 petang.
Major pair EUR/USD setakat ini susut 0.21% dengan GBP/USD susut 0.24%. USD/JPY setakat ini membuat membuat kenaikan sebanyak 0.23%, USD/CAD pula naik 0.11% dengan USD/CHF naik sebanyak 0.13%. Pair AUD/USD dan NZD/USD masing-masing menyusut sebanyak 0.16% dan 0.39%.
Matawang paling kuat setakat ini adalah USD, manakala matawang paling lemah NZD. Dengan menggabungkan matawang paling kuat dan lemah, pair NZD/USD jatuh sebanyak 0.39%.
 Ketegangan perdagangan sedikit reda dan keadaan pasaran dilihat berani mengambil risiko ketika ini dengan peningkatan indeks-indeks saham global pada Rabu dan Khamis. Wallstreet pada Rabu ditutup positif secara keseluruhan dengan indeks utama Nasdaq dan S&P500 masing-masing naik 0.72% dan 0.17%. Indeks-indeks utama Eropah juga dibuka lebih tinggi pada Khamis, namun sebilangan besar indeks Asia didagangkan rendah.
Peningkatan indeks saham Wallstreet dikatakan oleh sebilangan penganalisis disebabkan Trump yang memberikan isyarat bahawa data pertumbuhan ekonomi suku-tahunan yang begitu memberangsangkan.
Secara kesleuruhan pasaran bergerak bercampur-campur setakat ini dengan peningkatan saham di Eropah dan dagangan Asia yang kurang memberangsangkan.
Dari segi polisi monetari, pengerusi The Fed Jerome Powell berkata pada Rabu bahawa bank pusat perlu meneruskan kenaikan kadar faedah beransur-ansur yang seterusnya meningkatkan jangkaan kenaikan kadar  yang lebih pantas pada tahun ini.


Data Meningkat ke Paras Tertinggi 71-Bulan Lepas, Ini Sebab Eur/Usd Tiba-Tiba Menguat

Indeks pembuatan Zon-Eropah (Markit flash Eurozone manufacturing PMI) pada Mac menguat ke paras 56.2 dari 55.4 sebelum ini. Bacaan kali ini melebihi jangkaan 55.3 dan merupakan bacaan yang tertinggi pernah direkodkan sejak 71 bulan lepas.
Indeks sektor perkhidmatan turut menguat ke paras tertinggi 71 bulan lepas, dari 55.4 kepada 56.5 dan lebih tinggi dari jangkaan 55.4.
Sentimen positif data kali ini dilengkapkan dengan indeks komposit yang meningkat ke paras tertinggi 56.7 dari 56.0.
Dalam komponen data-data ini, komponen tempahan baru meningkat ke paras tertinggi sejak April 2011 di mana sektor perkhidmatan dan pembuatan merekodkan peningkatan yang meyakinkan dengan tempahan eksport juga turut meningkat.
 Jangkaan perniagaan juga mengukuh ke paras tertinggi sejak Julai 2012.
Pasaran pekerjaan Zon-Eropah kekal kukuh dengan pengambilan pekerjaan meningkat ke paras tertinggi sejak Julai 2007.
Pada awal tadi pukul 4.30 petang kedua-dua data PMI dari Jerman dan Perancis melebihi jangkaan pasaran dengan margin yang signifikan di mana Perancis mengukuh dengan mayakinkan. Peningkatan dalam data PMI ini akan melonjakkan keyakinan kepada ekonomi Zon Eropah dan juga kenaikan inflasi.
Implikasi dari polisi ECB adalah penting dalam jangka pendek. Dengan bukti peningkatan dalam pertumbuhan dan harga, ECB sepatutnya semakin yakin bahawa risiko kepada ekonomi semakin berkurangan dan memerlukan sedikit pengurangan rangsangan monetari.
Sejurus sahaja data ini dikeluarkan, matawang Euro menguat dengan Eur/Usd melonjak hampir 40 pip sehingga pada masa artikel ini ditulis.


Pergerakan Pasaran Tukaran Matawang, Emas dan Minyak Mentah Dalam Pasaran Asia

Forex
Matawang Australia dolar kekal stabil berbanding U.S dolar pada hari Khamis. Manakala New Zealand dolar menyusut pada awal pagi sebelum mengukuh berbanding U.S dalam sesi dagangan Asia.
AUD menyusut sedikit sebanyak 0.01% kepada 0.7624 berbanding U.S dolar. Manakala NZD didagangkan pada 0.6891 iaitu mengukuh sebanyak 0.01%. Matawang USD/JPY didagangkan pada 111.31, meningkat sebanyak 0.08% setakat jam 11.00 pagi.

Berdasarkan laporan jabatan perangkaan New Zealand, data imbangan perdagangan merekod defisit sebanyak NZ$871 juta pada bulan Oktober, jauh lebih tinggi daripada jangkaan yang mensasarkan defisit perdagangan sebanyak NZ$750 juta. Peningkatan defisit pada bulan Oktober menyebabkan jumlah defisit meningkat kepada NZ$2.990 berbanding jangkaan NZ$2.2705 billion.

Indeks US dolar yang mengukur kekuatan matawang greenback berbanding enam matawang yang lain menyusut sedikit 0.01% kepada 93.156 pada awal pagi sesi dagangan Asia pada hari Jumaat. Namun matawang US dolar semakin pulih daripada kejatuhan awal pagi hari ini dengan mencatat peningkatan 0.01% setakat jam 11.00 pagi.
Faktor penyusutan ini masih didorong oleh faktor yang sama iaitu.

Aktiviti pengambilan untung semasa sesi Asia dengan kurangnya laporan ekonomi penting menyebabkan pemain pasaran menutup posisi mereka menjelang cuti umum ‘Thanksgiving’ di Amerika Syarikat pada Khamis.
Perbezaan pandangan dalam kalangan pembuat dasar Fed semasa minit mesyuarat pada hari awal pagi Khamis, waktu Malaysia. Berdasarkan minit mesyuarat tersebut, kadar faedah dijangka akan meningkat pada bulan hadapan namun sebahagian pembuat dasar sangsi dengan hal itu kerana kadar inflasi masih lagi lemah.

Matawang Euro mengukuh sedikit sebanyak 0.03% kepada 1.1854. GBP/USD juga menyusut sebanyak 0.03% kepada 1.3304 setakat jam 11.00 pagi.
 Minyak
Harga minyak bercampur dalam sesi dagangan Asia pada hari Jumaat.
Minyak mentah WTI (West Texas Intermediate) bagi kontak penghantaran Disember naik sebanyak 0.81% kepada $58.49 setakat jam 11.00 pagi.
Minyak Brent pula yang didagang ICE Future Exchange di London jatuh sebanyak 0.06% kepada $63.38 setong setakat jam 11.00 pagi.

Berdasarkan laporan, pelantar minyak US meningkat sebanyak 9 buah kepada 747 bagi minggu yang berakhir pada 22 November. Peningkatan pelantar bulan meningkat buat pertama kali pada bulan Julai mendorong peningkatan harga minyak mentah US keparas tertinggi sejak 2015. Jumlah pelantar minyak yang ditambah pada bulan ini ialah 10 buah.
OPEC dan non-OPEC juga dijangka akan memutuskan pelanjutan pemotongan pada 30 November dalam usaha untuk menolak harga ke paras yang lebih stabil. Pelanjutan pemotongan pengeluaran minyak itu menunjukkan tanda-tanda positif.

Emas
Harga emas naik dalam pasaran Asia pada hari Jumaat.
Pasaran hadapan emas bagi bulan Disember di Comex NYMEX jatuh sebanyak 0.04% kepada $1,292.74 per auns setakat jam 11.00 pagi.

Peningkatan harga adalah didorong tumpuan terhadap penjualan komoditi dan saham yang bertalu-talu di China.
Selain itu, pelabur memberi tumpuan kepada ekonomi US dan ulasan Senat berkenaan potongan cukai pada minggu hadapan.


NZD/USD Menjunam Susulan Keputusan Mesyuarat Polisi RBNZ

Menjadi tumpuan pada sesi pasaran Asia hari ini, mesyuarat polisi monetari bank pusat New Zealand menjadi tumpuan melihatkan kadar faedah terus dikekalkan di paras terendah pada 0.25%.
Reserve Bank of New Zealand (RBNZ) menyuarakan keterbukaan mereka untuk mengambil langkah pelonggaran yang selanjutnya dalam menangani kesan ekonomi yang terjejas akibat pandemik Coronavirus.
Gabenor Andrian Orr menyatakan kesan pandemic berkemungkinan akan berlarutan untuk tempoh yang lebih panjang berbanding jangkaan dan akan merisikokan aktiviti ekonomi, pekerjaan serta inflasi dalam negara.
Susulan keputusan mesyuarat tersebut, dolar New Zealand mengalami susut nilai berbanding US dolar dengan penurunan ketara harga dipamerkan di carta NZD/USD sejak sesi Asia bersambung ke sesi Eropah.
Pada awal minggu harga pada carta NZD/USD telah mencapai kenaikan sekitar 150 pips sehingga semalam ke paras ketinggian 0.65300 namun menutup dagangan lebih rendah pada sesi New York semalam dengan kewaspadaan pelabur menjelang mesyuarat RBNZ.
Pada sesi Asia pagi ini, harga telah membuat penurunan sekitar 90 pips dari paras ketinggian 0.65100 dan turut melepasi paras sokongan Moving Average 50 (MA50) pada rangka masa 1 jam pergerakan harga.
 Penurunan harga menuju zon support pada 0.63800 yang menjadi paras terendah di mana harga memulakan dagangan pada minggu ini.
Penurunan lebih rendah melepasi zon support tersebut akan menuju pula paras tumpuan pada sekitar 0.63200.
Namun jika harga kembali menyambung semula kenaikan pada awal minggu, paras tumpuan 0.65000 akan diuji sebelum ke paras ketinggian yang dicapai semalam.
Kenaikan lebih tinggi akan menuju zon resistance di bawah paras harga 0.65800 pada dagangan 2 minggu yang lalu.
Lihat gambar carta pasangan matawang NZD/USD di bawah untuk rujukan analisis teknikal anda.

Carta yang dipaparkan di atas menggunakan platform SaracenMarkets, buka akaun trading anda di SaracenMarkets hari ini. – KLIK SINI


USD Terus Dilepaskan, Safe-Haven Pula Melonjak!

Dolar greenback terus didagangkan suram pada sesi Eropah, selepas dikecewakan oleh kenyataan dovish Pengerusi Federal Reserve (Fed), Jerome Powell yang akan terus memberi sokongan kuat kepada pemulihan ekonomi.
Ketika penulisan, indeks dolar yang mengukur kekuatan dolar greenback berbanding pesaing utama didagangkan pada 92.35.
Keterangan Powell di hadapan Jawatankuasa Perbankan Senat pada malam ini, sekali lagi akan menjadi tumpuan pelabur bagi mendapatkan kejelasan lebih lanjut mengenai pandangan beliau terhadap dasar monetari AS.
Dalam pada itu, kebimbangan terhadap lonjakan kes coronavirus di seluruh dunia telah memberi sokongan kepada matawang safe-haven untuk meningkat lebih tinggi dan membantutkan dagangan beberapa matawang utama.
 Susulan daripada kes yang meningkat berterusan, Australia terpaksa melanjutkan langkah penutupan di Sydney untuk dua minggu lagi, dan yang terbaru Victoria juga dilaksanakan lockdown bagi membendung penularan wabak.
Hal ini menyebabkan peningkatan yang diraih dolar Aussie susulan bacaan data pekerjaan yang positif pada sesi Asia, kembali terbatas, selain turut terkesan daripada data pertumbuhan ekonomi China yang lebih perlahan dari dijangkakan.
Sementara itu, dagangan safe-haven swiss franc dan yen terus mencatatkan peningkatan susulan kemerosotan dalam hasil perbendaharaan AS 10 tahun yang susut lebih rendah ke tahap 1.31%.
Matawang euro diniagakan stabil di sekitar harga 1.1830 berbanding US dolar, setelah meraih keuntungan daripada kenyataan dovish Powell sebelum ini.


Inflasi Mula Menunjukkan Tanda Pertumbuhan Yang Perlahan?

Perbelanjaan pengguna A.S. dilaporkan perlahan pada bulan Julai kerana kekurangan dalam kenderaan bermotor yang memicu kenaikan perbelanjaan perkhidmatan secara peribadi. Hal ini membawa indikasi bahawa pertumbuhan ekonomi akan sederhana pada suku ketiga di tengah peningkatan jangkitan Covid-19.
Perbelanjaan pengguna, yang menyumbang lebih daripada dua pertiga aktiviti ekonomi A.S., meningkat 0.3% pada bulan lalu seperti yang dilaporkan oleh Jabatan Perdagangan pada hari Jumaat. Data untuk bulan Jun disemak semula menunjukkan perbelanjaan meningkat 1.1% dan bukannya 1.0% seperti yang dilaporkan sebelum ini.
Disisi yang berbeza bacaan ini juga selaras dengan jangkaan para ahli ekonomi yang sasarkan peningkatan 0.3%. Telah terdapat permintaan dalam perkhidmatan perjalanan dan percutian namun perbelanjaan tersebut tidak cukup untuk mengimbangi penurunan perbelanjaan barangan.
Data kad kredit menunjukkan perbelanjaan untuk perkhidmatan seperti penerbangan dan pelayaran serta hotel dan motel semakin perlahan pada bulan ini. Ini membawa indikasi bahawa orang ramai mula berhat-hati ditengah peningkatan jangkitan varian delta Covid-19.
 Pada hari Khamis semalam, laporan melaporkan perbelanjaan pengguna tumbuh pada kadar tahunan 11.9% pada suku kedua, menyumbang sebahagian besar pertumbuhan ekonomi yang catat bacaan 6.6%.
Dalam masa yang sama, inflasi terus meningkat pada bulan Julai berikutan kekangan bekalan dan pembukaan ekonomi.
Indeks harga perbelanjaan penggunaan peribadi (PCE), tidak termasuk komponen makanan dan tenaga yang tidak menentu, meningkat 0.3% pada bulan Julai setelah meningkat 0.5% pada bulan Jun. Dalam 12 bulan hingga Julai, indeks harga PCE teras meningkat 3.6% selepas kenaikan serupa pada bulan Jun.
Pasasran terus memberi tumpuan pada ucapan pengurusi the Fed Jerome Powell menjelang persidangan ekonomi Jackson Hole pada hari Jumaat bagi mendapatkan lebih pentujuk mengenai pembelian bon.


Analisis Teknikal GBP/JPY – Timeframe H4 – 22/2/2018

Seperti jangkaan harga GBP/JPY berjaya untuk bearish setelah ia melakukan retracement ke sekitar 150.50 bagi membentuk new LH  dan kini penurunan hampir mencecah 150 pips(rujuk analisis 20/2/18). Secara teknikal, pergerakan bagi GBP/JPY ketika ini didominasi pergerakan bearish(LH,LL,LH,LL) dan sekiranya ia breakout Key Support Zone 148.30 – 147.60 ini, GBP/JPY akan terus bearish ke harga lebih rendah.
 Oleh itu, peluang yang terbaik untuk diperhatikan ketika ini adalah ‘short’ dan boleh diperhatikan di timeframe yang lebih kecil potensi-potensi yang boleh diambil sebelum ia bearish. Walaubagaimanapun, jika ia gagal untuk breakout Key Support Zone ini, GBP/JPY akan kembali bullish.
Oleh itu, Key Support Zone ini penting untuk diperhatikan ketika ini kerana ia adalah penentu semasa samaada GBP/JPY akan terus bearish ataupun sebaliknya.
Anda nak trade ikut analisa kami tapi tak ada akaun forex? Dapatkan $50 Modal Free untuk trading – KLIK SINI


PMI Sektor Perkhidmatan UK Mengukuh Ke Paras 55.8

Indeks PMI sektor perkhidmatan UK pada April mengukuh ke paras 55.8 dari 55.0 sebelum ini. Bacaan kali ini lebih tinggi dari ramalan pasaran 54.6 dan juga merupakaan catatan tertinggi dalam masa empat bulan.
Komponen perniagaan baru meningkat ke paras tertinggi tahun ini dan catatan kedua tertinggi sejak pertengahan 2015. Hal ini mengimbangi kelemahan dalam perbelanjaan pengguna.
Terdapat juga peningkatan dalam komponen pekerjaan dalam sektor ini, di mana kenaikan ‘backlogs’ (tunggakan kerja) juga akan mengekalkan tekanan kepada lonjakan komponen pekerjaan.
 Keyakinan dalam perniagaan secara keseluruhan jatuh ke paras terendah lima bulan lalu yang akan menimbulkan keraguan kepada syarikat berikutan impak inflasi tinggi dan bajet isirumah.
Manakala komponen harga input semakin perlahan ke paras terendah 7 bulan lalu, tetapi masih ada tekanan kukuh ke atas terhadap kos. Menurut Markit, data kali ini konsisten dengan pertumbuhan GDP di sekitar 0.6% dari segi sukuan.
Kombinasi antara aktiviti yang kukuh dalam sektor perkhidmatan dan juga tekanan kepada harga akan meningkatkan spekulasi bahawa Bank of England perlu mengurangkan rangsangan monetari.
Matawang GBP menguat sejurus data ini dikeluarkan dengan Gbp/Usd naik dari 1.8880 selepas jatuh ke paras terendah pukul 2 petang tadi.


Kenapa AUD/USD Gagal Mengukuh Walaupun Data Imbangan Dagangan China Meningkat?

Matawang dolar Australia gagal mengekalkan pengukuhan dengan bergerak lemah pada sesi pasaran Asia pagi ini walaupun sentimen pasaran kembali pulih.
Turut menghairankan pelabur apabila Aussie kekal lemah setelah bacaan data imbangan dagangan China menunjukkan bacaan yang meningkat lebih baik berbanding jangkaan.
Namun jika diteliti pada komponen data, walaupun imbangan dagangan menunjukkan peningkatan, kadar import yang menurun memberikan isyarat permintaan domestik yang lemah.
Hal ini akan menimbulkan kebimbangan terhadap pertumbuhan ekonomi yang semakin perlahan bagi ekonomi kedua terbesar dunia tersebut.
Atas faktor China sebagai rakan dagang terbesar, Australia cukup sensitif terhadap ekonomi China di mana kebiasaan nilai matawang Aussie akan bergerak dipacu oleh kesihatan ekonomi China.
Sebelum itu, kenyataan polisi monetari oleh bank pusat Australia (RBA) turut dikeluarkan. RBA masih mengekalkan unjuran pelonggaran polisi yang lebih lanjut yang turut mendorong penurunan pada nilai Aussie.
Melihat pergerakan harga pada carta pasangan matawang AUD/USD sejak minggu lalu, harga bergerak mendatar dalam julat sekitar 50 pips di bawah paras ketinggian 0.69300.
Harga yang menguji zon resistance di bawah paras ketinggian tersebut gagal tembus ke paras lebih tinggi sebaliknya bergerak menurun ke paras support sekitar 0.68800.
 Pada sesi Asia semalam, harga membuat penurunan ke paras lebih rendah hampir mencecah paras 0.68600 sebelum harga kembali melonjak susulan laporan positif rundingan dagang AS-China di mana kedua-dua negara bersetuju untuk tindakan pembatalan tarif.
Selepas mencapai paras ketinggian harian pada 0.69100, harga kembali membuat penurunan dan berlegar di atas garisan sokongan Moving Average 50 (MA50).
Bersambung pada sesi Asia pagi ini, harga bergerak turun lebih rendah dari garisan MA50 sebelum menguji kembali paras support 0.68800 menuju pembukaan sesi pasaran Eropah.
Jika penurunan harga diteruskan, harga berkemungkinan menuju paras tumpuan pada sekitar zon RBS (resistance become support) 0.68500 atau lebih rendah lagi menuju zon RBS lebih rendah pada 0.68300.
Penurunan seterusnya akan menguji zon support pada 0.68100 yang diuji pada dagangan Oktober lalu.
Namun jika harga menunjukkan kenaikan semula, paras resistance pada 0.69300 harus ditembusi harga untuk mencatatkan paras ketinggian terbaru.
Lihat gambar carta pasangan matawang AUD/USD di bawah untuk rujukan teknikal analisis anda.


Ulasan Penggerak Pasaran Forex Minggu Ini (08-12 Mei)

Eur/Usd pada mulanya naik melebihi 1.1000 selepas Macron menang mengalahkan Le Pen. Namun disebabkan kemenangan Macron telah diserap sebelum ini, Eur/Usd gagal meneruskan penguatan dan US dolar pula mendapat sokongan yang jelas dilihat dalam indeks US dolar. Selepas jatuh sehingga 1.0838, akhirnya Eur/Usd kembali didagang di atas 1.0900 berikutan kelemahan US dolar yang disebabkan oleh data inflasi US.
US dolar secara keseluruhan mencatat keuntungan berbanding enam matawang utama yang lain minggu ini. Indeks US dolar merekod kenaikan mingguan pertama sejak lima minggu lepas berikutan risiko geopolitik yang semakin reda dan juga disokong oleh faktor kelemahan Euro yang merupakan pemberat terbesar dalam indeks US dolar.
Usd/Jpy menguat pada awal minggu ini yang disokong oleh faktor kekuatan US dolar dan mula melemah pada Khamis apabila faktor risiko politik US memberi kesan kepada pasaran di mana Presdien Trump memecat Pengarah FBI James Comey.
Nzd/Usd pula jatuh mendadak pada Khamis apabila bank pusat RBNZ masih mengekalkan kenyataannya bahawa ekonomi masih memerlukan rangsangan ekonomi di mana masih terdapat ketidaktentuan dalam ekonomi. Pasaran sebelum ini menjangka RBNZ akan megurangkan kenyataan dovish tetapi sebaliknya berlaku dan menyebabkan Nzd/Usd jatuh lebih dari 100 pip pada Khamis.
Aud/Usd didagang volatile minggu ini dengan kesan-kesan daripada New Zealand dan tidak lupa juga oleh laporan pendapatan syarikat berprofail tinggi dan juga pergerakan harga komoditi.
Gbp/Usd dilihat mengalami kerugian minggu ini selepas mencatat keuntungan empat minggu berturut-turut. Kenaikan matawang GBP sejak beberapa minggu lepas banyak disokong oleh jangkaan parti Theresa May akan mendapat sokongan yang tinggi dalam pilihanraya UK. Ketika ini Gbp/Usd didagang hampir dengan 1.3000 dan terdapat aktiviti pengambilan keuntungan selepas kenaikan empat minggu tersebut.
Usd/Cad seperti biasa banyak dipengaruhi oleh pergerakan pasaran minyak mentah global dan juga perkembangan polisi di US. Usd/Cad bergerak volatile minggu ini dengan pasaran minyak mentah memulih selepas jatuh beberapa minggu lepas.
Sebelum kita meneruskan kepada ulasan kalendar ekonomi sepanjang minggu ini kita lihat dahulu julat pergerakan pasangan matawang utama dunia pada minggu ini dan minggu lepas untuk melihat perbezaan antara kedua-dua tempoh ini.

01 – 05 Mei
08 – 12 Mei

Eur/Usd- naik 125 pip
Eur/Usd- 183 pip volatile

Usd/Jpy– naik 184 pip
Usd/Jpy– 199 pip volatile

Gbp/Usd– naik 154 pip
Gbp/Usd– jatuh 145 pip

Usd/Chf- jatuh 107 pip
Usd/Chf- naik 227 pip

Usd/Cad– volatile 157 pip
Usd/Cad– naik 127 pip

Aud/Usd– volatile 189 pip
Aud/Usd– volatile 95 pip

Nzd/Usd– naik 129 pip
Nzd/Usd– volatile134 pip

Tanpa membuang masa lagi mari kita lihat ulasan kalendar ekonomi utama sepanjang minggu ini.

Imbangan perdagangan China (Isnin)

Imbangan perdagangan China rekod lebihan perdagangan (trade surplus) lebih banyak berbanding jangkaan pada April. Eksport China sejak akhir-akhir ini semakin meningkat selepas gagal mencapai pertumbuhan ekonomi 7.7% pada 2016. China kekal komited dalam perdagangan bebas global dan memberi amaran terhadap dasar ‘perlindungan’ dari barat.

Jualan runcit Australia (Selasa)

Jualan runcit di Australia merosot untuk dua bulan berturut-turut pada Mac. Jualan Mac iaitu petunjuk kepada perbelanjaan pengguna susut 0.1% berbanding jangkaan kenaikan 0.3% oleh pasaran.

Laporan bajet tahunan Australia (Selasa)

Jumlah perbelanjaan yang diperuntukkan adalah A$75 billion dalam jangka masa 10 tahun akan datang. Terdapat peningkatan cukai kepada bank-bank besar dan juga amaun denda yang lebih tinggi kepada institusi kewangan. Manakala bayaran bagi cukai kesihatan juga ditingkatkan.

Ucapan Presdien ECB Mario Draghi (Rabu)

Draghi mengatakan risiko ke bawah (downside risk) di Zon Eropah telah berkurangan dan juga mengulangi bahawa terlalu awal untuk menyatakan kejayaan bank pusat. Menurut Draghi, tekanan inflasi asas masih terhalang dan belum menunjukkan trend kenaikan yang meyakinkan.
Pemacu inflasi dalam pasaran domestik iaitu pendapatan juga masih belum memberi tindak balas kepada pemulihan dan mengecilkan jurang pengeluaran (output gap) dalam ekonomi.

Ucapan Fed Kaplan (Rabu)

Presiden Fed cawangan Dallas Robert Kaplan (pengundi) menegaskan pendirian beliau pada Selasa bahawa tiga kenaikan kadar faedah tahun ini masih bersesuaian.
Tambahnya, walaupun begitu, Federal Reserve perlu terus memerhatikan perubahan aktiviti ekonomi sama ada The Fed perlu menggunakan pendekatan ‘hawkish‘ atau ‘dovish‘ dalam penentuan kadar di masa depan.

Penetapan polisi monetari New Zealand (Khamis)

RBNZ mengekalkan polisi monetari sedia ada di mana bank pusat RBNZ masih lagi mengekalkan panduan (guidance) bahawa mereka tidak akan menaikkan kadar faedah sehingga lewat 2019.

Data pengeluaran industri UK (Khamis)

Pengeluaran industri UK merosot 0.5% pada Mac jika dibandingkan dengan jangkaan pasaran 0.4% di mana kenaikan pada suku pertama kekal di paras 0.1%. Data yang merosot hari ini akan memberi keraguan terhadap sektor perindustrian UK yang akan menghadkan kenaikan data pada suku pertama dalam kajian semula yang dibuat.

Penetapan polisi monetari Bank of England (Khamis)

Bank pusat mengekalkan polisi monetari semasa di mana dalam kesimpulan kenyataan polisi, terdapat komen bahawa polisi akan perlu diketatkan di masa hadapan melebihi tempoh jangkaan. Ramalan inflasi pada penghujung 2017 juga dijangka meningkat ke paras tertinggi tetapi ramalan jangka panjang telah dikaji dan diturunkan. Inflasi masih lagi dijangka akan terus berada melebihi sasaran 2% yang disebabkan oleh faktor kelemahan Sterling.

Harga pengeluar, CPI US (Jumaat)

Harga pengguna US naik 0.2% pada April berbanding jangkaan kenaikan 0.3%. Data kali ini masih dilihat baik kerana meningkat dari kemerosotan yang dicatat sebelum ini. Inflasi tahunan kini berada di paras 2.2% jatuh dari 2.4% yang direkod sebelum ini dengan jangkaan kenaikan 2.3%.
Inflasi adalah data yang menjadi perhatian Federal Reserve dan akan memberi impak kepada polisi yang dibuat. Pada tahap sekarang dengan data yang dikeluarkan sebentar tadi masih merekod kenaikan, Fed dijangka menaikkan kadar faedah pada Jun khususnya dengan pasaran buruh yang semakin baik.
Walaubagaimanapun, dari segi pasaran ia memberi sedikit keraguan terhadap potensi kenaikan kadar apabila data meleset dari jangkaan pasaran.


Penurunan Ketara Harga Pada Sesi Eropah Dipamerkan Di Carta GBP/JPY

Setelah bergerak mendatar untuk beberapa sesi kebelakangan ini, dagangan Pound Sterling mula mempamerkan penurunan lebih ketara pada sesi pasaran Eropah petang ini.
Pelabur berwaspada mengikuti perkembangan rundingan Brexit antara Kesatuan Eropah dan UK yang bakal bermula pada minggu hadapan.
Untuk minggu ini, mandat rundingan perdagangan akan menjadi tumpuan pasaran dengan harapan keputusan berakhir dengan baik bagi kedua-dua pihak.
Beberapa pertukaran tawaran akan dibincangkan di mana sebelum ini beberapa isu tidak disenangi dan ditentang oleh Perdana Menteri UK, Boris Johnson yang menginginkan hubungan dagang seperti yang diperolehi EU bersama Kanada.
Penurunan dapat dilihat pada carta harga bagi pasangan matawang GBP/JPY di mana Yen turut mendorong harga bergerak ke paras lebih rendah.
Ini adalah berikutan sentimen pasaran masih berada dalam suasana berisiko atau risk-off mood. Pelabur tertumpu pada aset safe-haven untuk dagangan yang lebih selamat.
 Menguji zon SBR (support become resistance) sekitar 143.500 hari ini, harga pada carta GBP/JPY kembali memaparkan pergerakan menurun pada awal sesi Eropah selepas turun lebih rendah semula dari paras halangan dinamik Moving Average 50 (MA50).
Penurunan harga dilihat menuju ke paras terendah mingguan yang dicapai pada Isnin dengan penurunan harian hampir mencecah 200 pips menghampiri paras 142.600.
Jika harga berjaya tembusi paras 142.600, penurunan harga dilihat akan menuju paras support sekitar 141.700.
Namun jika kenaikan harga dipamerkan semula, harga akan menguji semula zon SBR 143.500 yang diuji pada sesi Asia sebentar tadi.
Kenaikan lebih tinggi akan menuju pula paras 144.500 sebelum menguji paras ketinggian 144.900 yang dicapai minggu lalu.
Lihat gambar carta pasangan matawang GBP/JPY di bawah untuk rujukan analisis teknikal anda.


Jangan Abaikan Kupasan Keseluruhan Matawang Sesi Asia Ini!

Yen melemah dalam sesi dagangan pagi ini berikutan data GDP yang lemah.
USD/JPY meningkat 0.06%, manakala AUD/USD juga menunjukkan peningkatan 0.05%.
USD/JPY, 15 minit
Jepun melaporkan peningkatan 0.2% dalam kadar dalam negara kadar tahunan (GDP), tidak menepati ramalan awal yang menjangkakan kenaikan 0.7%. Data ini sedikit terjejas disebabkan penurunan data penggunaan sektor swasta dan eksport bersih.
“Terdapat tanda-tanda positif dalam pelaburan modal, namun, perkembangan keuntungan korporat agak rata,” kata salah seorang pegawai kanan Pejabat Kabinet.
Selain dari itu, untuk merangsang pertumbuhan, Jepun pada awal tahun ini meletakkan 28.1 trillion yen, termasuk 7.5 trillion yen jumlah sebenar perbelanjaan fiskal. Langkah ini diambil bagi mengatasi masalah deflasi dan pertumbuhan ekonomi yang hampir tiada.
 US Dollar Index yang mengukur kekuatan Dollar berbanding 6 matawang utama kali terakhir dinilai pada 96.68.
Minggu ini, kebanyakan pelabur bersedia menanti minit mesyuarat Fed yang dijadualkan pada hari Rabu bagi petunjuk baru kenaikan kadar AS pada masa akan datang.
Di tempat lain, pelabur di UK bersedia menanti laporan pekerjaan, harga pengguna, dan jualan runcit bagi petunjuk yang lebih mendalam terhadap kesan berterusan dari Brexit ke atas ekonomi.
Selain itu, mereka juga mengintai data keyakinan perniagaan di Jerman bagi isyarat terkini terhadap kedudukan ekonomi terbesar Zon Euro itu.
Pasaran kewangan Itali akan ditutup bagi memberi laluan kepada cuti umum. Dalam masa yang sama, Switzerland juga dijangka mengeluarkan data harga pengeluar.
Pada Jumaat minggu lalu, US Dollar jatuh berbanding matawang utama yang lain mencecah tahap terendah dalam tempoh seminggu berikutan data AS yang melemah.
Baca ulasan data AS yang melemah minggu lalu disini!


Harapan Pelabur Belum Berakhir, Ini Tumpuan Untuk USD Pada Sesi New York

Pergerakan dalam dagangan US dolar terus terbatas pada sesi Eropah di tengah-tengah sentimen pasaran yang bertambah baik.
Berbanding kebanyakan mata wang utama, indeks dolar yang mengukur kekuatan dolar greenback didagangkan lemah pada 103.85.
Pelabur kini menantikan penerbitan bacaan akhir data keluaran dalam negara kasar (KDNK) Amerika Syarikat untuk suku ketiga.
Ekonomi AS dijangka berkembang lebih baik dengan pertumbuhan sebanyak 2.9% pada suku Julai-September, sejajar dengan bacaan awal yang dicatatkan sebelum ini.
Turut menjadi perhatian pasaran adalah terbitan data tuntutan pengangguran AS yang diunjurkan menunjukkan peningkatan pada minggu lalu.
 Sementara menantikan penerbitan tersebut, pelabur terlebih dahulu diperlihatkan dengan pengeluaran bacaan akhir data KDNK UK yang menunjukkan penguncupan lebih mendalam daripada dijangkakan pada suku ketiga.
Ini menyebabkan dagangan pound terbantut pada sesi Eropah selepas menyaksikan penguncupan 0.3% daripada 0.2% yang dijangkakan dalam ekonomi UK.
Dalam pada itu, mata wang euro didagangkan sedikit berubah pada sekitar harga 1.0640 berbanding US dolar, mempertahankan keuntungan sederhana yang dicatatkan pada sesi sebelum ini.
Prestasi yang lebih baik dipaparkan oleh mata wang berkaitan komoditi, menyasikan dolar Aussie, New Zealand dan Kanada masing-masing mencatatkan peningkatan berbanding US dolar.
Yen pula kekal kukuh, memanfaatkan tindakan Bank of Japan (BOJ) pada awal minggu untuk perubahan dasar dalam pasaran bonnya.


Lima News Besar Tumpuan Pasaran Pada Minggu Ini (16-20 Julai)

Pasaran akan lebih banyak memberi tumpuan kepada komen-komen yang dikeluarkan oleh individu penting termasuk gabenor bank pusat dan ketua-ketua negara kuasa besar dunia. Paling menjadi tumpuan ketika ini adalah perkembangan perang perdagangan antara AS-China.
Dalam beberapa minggu ini juga akan berlangsungnya pengumuman pendapatan syarikat untuk suku kedua tahun 2018. Sudah pasti ia akan menjadi penggerak kepada pasaran saham global bergantung kepada prestasi syarikat utama dunia.
Selain itu, matawang GBP juga akan menjadi tumpuan dengan perkembangan negatif dalam isu Brexit. Bukan itu sahaja, terdapat beberapa data penting dari UK yang akan dikeluarkan pada minggu ini.
Berikut adalah lima berita penting yang akan menjadi perhatian pasaran pada minggu ini.
#1 Perkembangan Perang Perdagangan (Sepanjang Minggu)
Sejak beberapa minggu lalu pasaran banyak terganggu dengan sentimen berisiko terutamanya perang perdagangan AS-China. Setiap kali tercetusnya isu ini, sering kali menyebabkan pengukuhan kepada matawang safe-haven dan juga kejatuhan kepada indeks saham global. Perkembangan terbaru menunjukkan Amerika Syarikat akan mengenakan tariff baru sehingga $200 billion terhadap produk import dari China. Hal ini berikutan China yang menyuarakan tindak-balas kepada tariff berjumlah $34 billion oleh Amerika.
#2 Pertemuan Trump-Putin (Isnin)
 Presiden Trump dan Vladimir Putin akan bertemu buat pertama kali di Helsinki, Finland pada Isnin. Pakar geopolitik dunia menjangka Putin akan menggesa Trump supaya melonggarkan sekatan terhadap Ukraine. Trump sebelum ini berkata akan menekan Putin dalam banyak perkara termasuk dalam isu campur-tangan Rusia di dalam pilihanraya Presiden A.S.
#3 Data Pekerjaan UK (Selasa)
Data pekerjaan ini akan dikeluarkan pada Selasa pukul 4.30 petang. Jumlah pekerjaan di UK setakat ini agak memberangsangkan, tetapi kadar gaji tidak membuat kenaikan yang menggalakkan. Data pekerjaan UK sangat penting untuk dilihat bagi melihat kesan rundingan Brexit kepada aktiviti pengambilan pekerja di negara ini.
#4 Keterangan Jerome Powell (Selasa)
Jerome Powell akan memberi keterangan di hadapan Kongres Amerika Syarikat pada hari Selasa dan Rabu pukul 10 malam. Kenyataan rasmi pengerusi Federal Reserve ini akan menjadi tumpuan yang mana akan dikeluarkan lebih awal sebelum keterangan beliau di hadapan Kongres bermula pada pukul 10 malam.
#5 Data Inflasi UK (Rabu)
Data penting ini akan dikeluarkan pada pukul 4.30 petang. Harga pengguna (CPI) telah membuat penurunan sejak akhir-akhir ini yang menyebabkan bank pusat enggan menaikkan kadar faedah pada Mei yang lalu. Data CPI tahunan jatuh kepada 2.40% pada bulan Mei dan dijangka akan meningkat kepada 2.60%.


Bacaan NFP Kekal Mengganas Pada Bulan November! Apakah Ini Akan Mempengaruhi Tindakan The Fed?

Pertumbuhan pekerjaan adalah jauh lebih baik daripada jangkaan pada bulan November walaupun Rizab Persekutuan telah melakukan usaha agresif untuk memperlahankan pasaran buruh dan menangani inflasi.
Bacaan NFP melonjak 263,000 untuk bulan itu manakala kadar pengangguran ialah 3.7%, Jabatan Buruh melaporkan pada hari Jumaat. Ahli ekonomi yang ditinjau oleh Dow Jones telah mencari peningkatan sebanyak 200,000 pada bilangan senarai gaji dan 3.7% untuk kadar pengangguran.
Kenaikan bulanan hanya menurun sedikit daripada 284,000 yang disemak naik pada Oktober. Ukuran pengangguran yang lebih luas termasuk pekerja yang tidak digalakkan dan mereka yang memegang pekerjaan sambilan atas sebab ekonomi mengecil lebih rendah kepada 6.7%.
Angka-angka itu mungkin tidak banyak membantu untuk memperlahankan langkah the Fed yang telah menaikkan kadar faedah secara berterusan tahun ini untuk menurunkan inflasi yang masih menghampiri paras tertingginya dalam lebih daripada 40 tahun. Kenaikan kadar telah membawa penanda aras kadar pinjaman semalaman Fed ke julat sasaran 3.75%-4%.
Dalam satu lagi tamparan terhadap usaha anti-inflasi Fed, purata pendapatan setiap jam melonjak 0.6% untuk bulan itu, dua kali ganda anggaran Dow Jones. Gaji naik 5.1% pada asas tahun ke tahun, juga jauh melebihi jangkaan 4.6%.
 Pasaran niaga hadapan yang terikat dengan Purata Perindustrian Dow Jones menjunam berikutan laporan itu, jatuh lebih 400 mata kerana data pekerjaan hangat boleh menjadikan Fed lebih agresif.
Peningkatan sektor lain termasuk penjagaan kesihatan (45,000), kerajaan (42,000) dan perkhidmatan lain, kategori yang merangkumi perkhidmatan peribadi dan dobi dan menunjukkan jumlah peningkatan sebanyak 24,000. Bantuan sosial menyaksikan peningkatan sebanyak 23,000, dimana menurut Jabatan Tenaga Kerja  ia telah membawa sektor itu kembali seperti semula pada Februari 2020 sebelum penularan wabak Covid.
Sektor pembinaan menambah 20,000 pekerjaan,manakala sektor maklumat meningkat 19,000 dan pembuatan menyaksikan keuntungan sebanyak 14,000.
Pengerusi Fed, Jerome Powell awal minggu ini berkata, perolehan pekerjaan adalah “jauh melebihi kadar yang diperlukan untuk menampung pertumbuhan penduduk dari semasa ke semasa” dan berkata tekanan gaji menyumbang kepada inflasi.
Pasaran menjangkakan Fed akan menaikkan kadar faedah penanda arasnya sebanyak 0.5 mata peratusan apabila ia bermesyuarat akhir bulan ini.


Analisis Teknikal AUD/USD – Timeframe H1 – 18/12/2018

Jika diteliti pergerakan harga pada chart pasangan matawang AUD/USD pada dagangan semalam, harga dilihat bergerak mendatar di bawah paras Magic Pivot sepanjang hari berikutan kedua-dua matawang didagangkan lemah semalam. Keraguan pelabur terhadap jangkaan kenaikan kadar faedah pada mesyuarat FOMC nanti mendorong aktiviti pengambilan untung posisi belian USD yang terdahulu. Sementara Aussie pula terkesan daripada isu hubungan dagangan antara Amerika Syarikat dan China yang dilaporkan telah berlaku sedikit ketegangan dalam mesyuarat WTO di mana wakil perdagangan dari dua negara tersebut saling berbalas kenyataan di atas beberapa perselisihan yang timbul. Hal ini sedikit menggusarkan pelabur dan akan memberi kesan terhadap sentimen pasaran semasa.
Namun pada sesi pasaran Asia pagi ini, pergerakan harga pada chart AUD/USD menunjukkan kenaikan berikutan data jualan rumah baru di Australia mencatatkan bacaan kenaikan pada kadar yang tinggi berbanding bacaan sebelum ini. Harga telah bergerak membuat kenaikan dari paras Magic Pivot 0.7176 hari ini dan melepasi paras resistance 0.7186 (MagicR1). Kemudian harga terus menyambung kenaikan sehingga ke paras resistance 0.7195 (MagicR2). Namun selepas menguji paras tersebut harga kembali pantul turun semula ke paras resistance MagicR1. Jika harga berjaya membuat kenaikan semula, jangkaan harga bakal melonjak sehingga ke paras sekitar 0.7204 (MagicR3).
Sebaliknya, jika harga kembali ditekan ke paras rendah semula dan turun melepasi paras Magic Pivot hari ini, jangkaan harga akan menuju ke paras support 0.7167 (MagicS1) dan seterusnya menuju pula ke paras support 0.7158 (MagicS2). Sedikit lagi penurunan harga berkemungkinan akan ke paras support 0.7148 (MagicS3) untuk harga menguji paras terendah AUD/USD untuk bulan ini yang dicecah pada dagangan Jumaat lalu.
 Pantau perkembangan hubungan dagang antara AS-China yang dilihat kembali mengalami konflik di antara wakil dagangan yang terlibat. Lihat paras-paras support dan resistance pada chart AUD/USD anda untuk mencari paras-paras tumpuan harga berpandukan indicator Moshed Magic Line dalam analisis teknikal harian.

Paras support: 0.7167, 0.7158, 0.7148.
Paras resistance: 0.7186, 0.7195, 0.7204.

Anda nak trade ikut analisa kami tapi tak ada akaun forex? Dapatkan $50 Modal Free untuk trading – KLIK SINI


Kadar Inflasi New Zealand Pada Suku Keempat Tahun 2017 Sedikit Mengecewakan

Jabatan Perangkaan New Zealand (StatsNZ) telah mengeluarkan data inflasi, indeks harga pengguna (CPI) yang sedikit mengecewakan. Bacaan CPI mencatat peningkatan sebanyak 0.1% bagi suku tahun terakhir 2017.
Penganalisis menjangkakan kadar inflasi akan meningkat sebanyak 0.4%. Dalam masa yang sama, baacan ini suku tahun keempat 2017 jatuh daripada bacaan suku sebelumnya iaitu daripada 0.5%.
Menurut kenyataan StatsNZ, harga minyak, harga tiket penerbangan dan kos rumah yang mahal dibatasi dengan harga sayuran, kereta baru dan barangan isi rumah yang rendah.
 Harga minyak petrol meningkat 6.1%, manakala harga tiket penerbangan naik 11% pada suku tahun keempat.
Selain itu turut menyumbang kepada peningkatan inflasi adalah kos perumahan. Harga pembinaan naik 1.3%. Kos sewa juga meningkat tetapi sebanyak 0.2% sahaja.
NZD didagangkan rendah selepas laporan ini dikeluarkan dan kini telah meningkat semula ke paras 0.7379 berbanding US dolar.


Saksikan Situasi Terkini Pasaran Menjelang Data NFP AS!

US dolar kekal didagangkan stabil pada sesi Eropah, ketika pasaran menuju penerbitan laporan pekerjaan NFP Amerika Syarikat.
Berbanding kebanyakan mata wang utama, indeks dolar diniagakan sekitar harga 101.90 setelah bangkit dari paras terendah 9 bulan yang disentuhnya pada Khamis, 100.82.
Mata wang gergasi itu sebelum ini susut ketara ekoran kenyataan dovish yang ditawarkan oleh Federal Reserve (Fed) selepas menaikkan kadar yang lebih perlahan sebanyak 25 mata asas.
Dalam pada itu, dagangan euro sedikit meningkat sekitar harga 1.0930 berbanding USD selepas tergelincir rendah pada Khamis.
 Mata wang itu gagal memanfaatkan komen hawkish Bank Pusat Eropah (ECB) yang memberi indikasi akan meneruskan kenaikan kadar faedah sebanyak 50 mata asas pada mesyuarat bulan Mac.
Sementara itu, pound merosot ke paras terendah 2 minggu berbanding greenback apabila pelabur mentafsirkan kenyataan Bank of England (BOE) sebagai dovish, di mana kenaikan kadarnya mungkin akan ditamatkan tak lama lagi.
Di sisi lain, dolar Aussie dan New Zealand terus berlegar pada sekitar harga yang sama setelah susut rendah ekoran kebangkitan US dolar pada sesi sebelum ini.
Dolar Kanada pula sedikit susut berbanding US dolar di tengah-tengah dagangan minyak mentah yang terus melemah.
Laporan pekerjaan NFP malam ini akan menutup tirai dagangan minggu ini yang mungkin mencetuskan pergerakan harga lebih agresif terutamanya US dolar.


AS Dolar Mengundur Dari Paras Tertinggi Selepas Tinjauan PMI Yang Merosot.

Matawang AS Dolar hari ini mengundur dari paras tertinggi dua tahun selepas data aktiviti perkilangan Amerika Syarikat yang lemah telah mencetuskan kebimbangan bahawa konflik perdagangan dengan China mungkin menjejaskan negara ekonomi terbesar dunia itu.
Sektor tinjauan PMI perkilangan semalam menunjukkan aktiviti ini mencecah paras terendah dalam hampir satu dekad untuk bulan Mei 2019 sekaligus memberi bayangan untuk kelembapan yang mendadak dalam pertumbuhan ekonomi Amerika Syarikat.
 Peningkatan ketegangan perang perdagangan dan data domestik yang lemah telah memacu jangkaan penurunan kadar faedah oleh Federal Reserve dengan ramalan pemotongan pada Oktober ini.
Tambahan lagi, kelemahan USD sedikit sebanyak membantu Pound Sterling pulih sedikit dari paras 4 bulan terendah sementara Euro naik secara mendadak untuk merekodkan bacaan tertinggi minggu ini.
Walaubagaimanapun, Sterling tetap berisiko untuk dipegang oleh pelabur berikutan ketidaktentuan politik dan Brexit yang tidak menentu. Perdana Menteri Theresa May dijangka mengumumkan tarikh peletakan jawatannya dalam masa terdekat selepas pertemuan dengan ahli parlimen parti.